IL-KUMMISSJONI EWROPEA Strasburgu, 12.6.2018 COM(2018) 390 final 2018/0210(COD) Proposta għal REGOLAMENT TAL-PARLAMENT EWROPEW U TAL-KUNSILL dwar il-Fond Ewropew għall-Affarijiet Marittimi u s-Sajd u li jħassar ir-Regolament (UE) Nru 508/2014 tal-Parlament Ewropew u tal-Kunsill

{SEC(2018) 276 final}

{SWD(2018) 295 final}



MEMORANDUM TA’ SPJEGAZZJONI 1.KUNTEST TAL-PROPOSTA Din il-proposta tipprevedi data ta’ applikazzjoni mill-1 ta’ Jannar 2021 u hija ppreżentata għal Unjoni ta’ 27 Stat Membru, b’konformità man-notifika mir-Renju Unit bl-intenzjoni tiegħu li jirtira mill-Unjoni Ewropea u l-Euratom abbażi tal-Artikolu 50 tat-Trattat tal-Unjoni Ewropea li waslet għand il-Kunsill Ewropew fid-29 ta’ Marzu 2017. •Raġunijiet u għanijiet tal-proposta L-għan ta’ din il-proposta huwa l-istabbiliment tal-Fond Ewropew għall-Affarijiet Marittimi u s-Sajd (il-FEMS) għall-perjodu tal-2021 sal-2027. Il-mira ta’ dak il-fond hija li jkun hemm parti mill-baġit tal-Unjoni li tiġi ddedikata apposta biex tappoġġa l-Politika Komuni tas-Sajd (il-PKS), il-politika marittima tal-Unjoni u l-impenji internazzjonali tal-Unjoni fil-qasam tal-governanza tal-oċeani, b’mod partikolari fil-kuntest tal-Aġenda 2030 għall-Iżvilupp Sostenibbli. Dan il-finanzjament huwa mezz ewlieni biex jiffaċilita s-sajd sostenibbli u l-konservazzjoni tar-riżorsi bijoloġiċi tal-baħar, jiffaċilita s-sigurtà tal-ikel permezz tal-provvista ta’ prodotti tal-frott tal-baħar, jgħin it-tkabbir ta’ ekonomija blu sostenibbli, u l-ibħra u l-oċeani jinżammu f’saħħithom, sikuri, nodfa u ġestiti b’mod sostenibbli. L-Unjoni, li hija attur dinji fil-qasam tal-oċeani u l-ħames fost l-akbar produtturi ta’ frott tal-baħar, għandha responsabbiltà kbira ta’ protezzjoni, ta’ konservazzjoni u ta’ użu sostenibbli tal-oċeani u r-riżorsi tagħhom. Il-preżervazzjoni tal-ibħra u tal-oċeani hija tabilħaqq essenzjali għall-popolazzjoni dinjija li qiegħda tikber b’mod mgħaġġel. Hija wkoll ta’ interess soċjoekonomiku għall-Unjoni: l-ekonomija blu sostenibbli tħeġġeġ l-investiment u tagħti spinta lill-impjiegi u lit-tkabbir, trawwem ir-riċerka u l-innovazzjoni u tikkontribwixxi għas-sigurtà tal-enerġija permezz tal-enerġija mill-oċeani. Barra minn hekk, huma essenzjali l-ibħra u l-oċeani b’element ta’ sigurtà u ta’ sikurezza għall-kontroll tal-fruntieri u għall-ġlieda dinjija kontra l-kriminalità marittima li jindirizzaw it-tħassib taċ-ċittadini dwar is-sigurtà. Dawn il-prijoritajiet jeħtieġu l-appoġġ finanzjarju mill-Unjoni permezz tal-FEMS. Dan l-appoġġ se jkun ikkumplimentat b’finanzjament speċifiku għall-Aġenzija Ewropea għall-Kontroll tas-Sajd, għall-ftehimiet ta’ sħubija dwar is-sajd sostenibbli, u għas-sħubija tal-Unjoni fl-organizzazzjonijiet reġjonali għall-ġestjoni tas-sajd u organizzazzjonijiet internazzjonali oħrajn, li jgħinu wkoll fl-infurzar tal-politiki tal-Unjoni fis-settur marittimu u f’dak tas-sajd. •Konsistenza mad-dispożizzjonijiet ta’ politika eżistenti f’dan il-qasam ta’ politika Il-mira ta’ din il-proposta hija li tgħin biex jinkisbu l-għanijiet tal-PKS, li tippromwovi l-implimentazzjoni tal-politika marittima tal-Unjoni, u li ssaħħaħ il-governanza internazzjonali tal-oċeani. Bl-għarfien li l-isfidi u l-opportunitajiet tal-ispazju oċeaniku huma marbutin ma’ xulxin u li jridu jitqiesu bħala ħaġa waħda, jenħtieġ li dawk l-oqsma jkunu kkollegati mill-qrib ma’ xulxin. Il-proposta tal-Kummissjoni għall-qafas finanzjarju pluriennali (il-QFP) tal-2021 sal-2027 li ġiet adottata fit-2 ta’ Mejju 2018 iffissat il-qafas tal-baġit għall-finanzjament tal-PKS u l-politika marittima. Barra minn hekk, fid-29 ta’ Mejju 2018 il-Kummissjoni adottat proposta għal Regolament dwar “Dispożizzjonijiet Komuni” biex ittejjeb il-koordinazzjoni u tarmonizza l-implimentazzjoni tal-appoġġ minn Fondi b’ġestjoni kondiviża (“il-Fondi”) bl-għan ewlieni li jiġi l-implimentazzjoni tal-politika tiġi ssimplifikata b’mod koerenti. Dawk id-dispożizzjonijiet komuni japplikaw għall-parti tal-FEMS li hija taħt ġestjoni kondiviża. Il-Fondi għandhom għanijiet komplimentari u l-istess mod ta’ ġestjoni. Għaldaqstant, ir-Regolament dwar Dispożizzjonijiet Komuni jistipula sensiela ta’ għanijiet ġenerali komuni u prinċipji ġenerali, bħas-sħubija u l-governanza f’diversi livelli. Fih ukoll l-elementi komuni tal-ippjanar strateġiku u tal-ipprogrammar, fosthom dispożizzjonijiet dwar il-Ftehim ta’ Sħubija li se jiġi konkluż ma’ kull Stat Membru, u jistabbilixxi approċċ komuni biex il-Fondi jintużaw f’direzzjonijiet li jtejbu l-prestazzjoni. Għalhekk, dan jinkludi kundizzjonijiet abilitanti, analiżi tal-prestazzjoni, u arranġamenti għall-monitoraġġ, ir-rappurtar u l-evalwazzjoni. Ġew stabbiliti wkoll dispożizzjonijiet komuni fir-rigward tar-regoli ta’ eliġibbiltà, u ġew iddefiniti arranġamenti speċjali għall-istrumenti finanzjarji u għall-użu tal-InvestEU, għall-iżvilupp lokali mmexxi mill-komunità u għall-ġestjoni finanzjarja. Xi arranġamenti ta’ ġestjoni u kontroll huma wkoll komuni għall-Fondi kollha. •Konsistenza ma’ politiki oħra tal-Unjoni Il-proposta u l-għanijiet tagħha huma konsistenti mal-politiki tal-Unjoni, speċjalment mal-politiki ambjentali, mal-politiki dwar il-klima, mal-politiki ta’ koeżjoni, mal-politiki soċjali, mal-politiki tas-suq u mal-politiki kummerċjali. Il-komplementarjetajiet bejn il-Fondi, fosthom il-FEMS, u programmi oħrajn tal-Unjoni se jkunu deskritti fil-Ftehim ta' Sħubija, bi qbil mar-Regolament dwar Dispożizzjonijiet Komuni. B’direzzjoni diretta, il-FEMS se jiżviluppa sinerġiji u komplementarjetajiet ma’ fondi u programmi oħrajn rilevanti tal-Unjoni. Se jippermetti wkoll il-finanzjament fil-forma ta’ strumenti finanzjarji f’operazzjonijiet ta’ taħlit bi qbil mar-Regolament dwar l-InvestEU. L-appoġġ fil-qafas tal-FEMS jenħtieġ li jintuża biex jindirizza l-fallimenti tas-suq jew is-sitwazzjonijiet ta’ investiment subottimali, b’mod proporzjonat, mingħajr duplikazzjoni jew l-esklużjoni tal-finanzjament privat, u jrid ikollu valur miżjud Ewropew ċar. Dan ikun jiżgura l-konsistenza bejn l-azzjonijiet tal-FEMS u r-regoli tal-Unjoni dwar l-għajnuna mill-Istat filwaqt li jiġu evitati distorsjonijiet tal-kompetizzjoni fis-suq intern. 2.BAŻI ĠURIDIKA, SUSSIDJARJETÀ U PROPORZJONALITÀ •Bażi ġuridika

L-Artikoli 42, 43(2), 91(1), 100(2), 173(3), 175, 188, 192(1), 194(2), 195(2) u 349 tat-Trattat dwar il-Funzjonament tal-Unjoni Ewropea. •Sussidjarjetà (għall-kompetenza mhux esklużiva) Id-dispożizzjonijiet tal-proposta huma implimentati fl-oqfsa tal-ġestjoni kondiviża, tal-ġestjoni diretta, u tal-ġestjoni indiretta, bi qbil mar-Regolament Finanzjarju. •Proporzjonalità Id-dispożizzjonijiet proposti jikkonformaw mal-prinċipju tal-proporzjonalità billi huma xierqa u meħtieġa, filwaqt li ma hemmx miżuri inqas restrittivi oħrajn disponibbli biex jintlaħqu l-għanijiet mixtieqa tal-politika. •Għażla tal-istrument L-istrument li qed jiġi propost: Regolament tal-Parlament Ewropew u tal-Kunsill. 3.IR-RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT ••Evalwazzjonijiet ex post/kontrolli tal-idoneità tal-leġiżlazzjoni eżistenti Ir-riżultati tal-Evalwazzjoni ex post tal-Fond Ewropew għas-Sajd 2007-2013 tqiesu bħala element ewlieni fil-Valutazzjoni tal-impatt li sar biex tiġi evalwata l-possibbiltà li jitkompla l-appoġġ finanzjarju tas-settur tas-sajd wara l-2020. L-Evalwazzjoni ex post hija bbażata fuq il-konsultazzjoni mal-partijiet ikkonċernati li saret bejn Frar u Mejju tal-2016, bil-ħsieb li tinstema’ l-opinjoni pubblika ġenerali dwar l-effikaċja u l-effiċjenza tal-Fond Ewropew għas-Sajd (l-FES). Ir-rakkomandazzjonijiet ewlenin tagħha għal wara l-2020 kienu li tittejjeb ir-rabta bejn il-finanzjament u l-għanijiet tal-politiki, l-isfruttament sostenibbli tas-sajd u l-ħarsien u t-titjib tal-ambjent u tar-riżorsi naturali billi jitnaqqsu kemm jista’ jkun l-impatti negattivi fuq l-ambjent tal-baħar. Hija enfasizzat ukoll il-ħtieġa li jittieħed approċċ aktar strateġiku biex l-akkwakultura ssir aktar kompetittiva u tiżdied il-produzzjoni, u biex jitqiesu iktar l-isfidi speċifiċi li jiltaqgħu magħhom is-sajjieda kostali ż-żgħar. •Konsultazzjonijiet mal-partijiet ikkonċernati L-akbar attività ta’ konsultazzjoni dwar il-perjodu ta’ programmazzjoni ta’ wara l-2020 kienet il-konferenza tal-partijiet ikkonċernati tal-FEMS bit-titolu “Beyond 2020: Supporting Europe’s Coastal Communities” (Wara l-2020: l-Appoġġ tal-Komunitajiet Kostali Ewropej) li saret f’Tallinn f’Ottubru tal-2017. Dan l-avveniment, li ħadu sehem fih aktar minn 300 ruħ u fejn kien hemm 70 kelliema, ta l-opportunità lill-partijiet ikkonċernati jagħtu sehemhom fil-valutazzjoni tal-għajnuna finanzjarja li jagħti l-FEMS lill-PKS u lill-politika marittima tul il-perjodu bejn l-2014 u l-2020. Tahom ukoll l-opportunità li jantiċipaw il-forma li jista’ jieħu dan l-appoġġ wara l-2020. Fil-konferenza tal-FEMS kienu rrappreżentati diversi partijiet ikkonċernati. Minn 300 parteċipant, aktar minn 50% kienu rappreżentanti ta’ awtoritajiet pubbliċi, kien hemm 12% li kienu jirrappreżentaw lill-industrija, 11% lill-NGOs, 14% lill-assoċjazzjonijiet u l-organizzazzjonijiet tas-sajd u 7% kienu mill-qasam akkademiku. Ingħataw ukoll żewġ opportunitajiet lill-Membri tal-Grupp ta’ Esperti tal-FEMS (amministrazzjonijiet tal-Istati Membri) li jikkontribwixxu għal din id-diskussjoni u jagħtu l-fehmiet tagħhom fil-proċess ta’ riflessjoni. Dawn il-laqgħat saru fis-06 ta’ Novembru 2017 u fil-15 ta’ Jannar 2018. Id-dibattiti fost il-Gruppi ta’ Esperti tal-FEMS kienu appoġġati b’dokumenti ta’ diskussjoni u mistoqsijiet direzzjonali li pprovdiet il-Kummissjoni qabel il-laqgħat. Waslu wkoll kontributi bil-miktub mingħand l-Istati Membri. Barra minn hekk, intbagħtu l-ittri lill-Kunsilli Konsultattivi, lill-NGOs u lill-Imsieħba soċjali Ewropej, fejn intalbu jagħtu l-fehmiet tagħhom dwar il-finanzjament tal-Unjoni għas-sajd u għas-setturi marittimi wara l-2020. Ġew organizzati laqgħat individwali mal-Imsieħba Soċjali għal din il-konsultazzjoni. Waslu wkoll kontributi mill-Konferenza tar-Reġjuni Marittimi Periferiċi, (is-CPMR) bħad-dokument tekniku ta’ Diċembru 2017 dwar il-ġejjieni tal-FEMS, “Future of the EMFF post-2020: Elements of analysis and possible scenarios”, u n-noti li saru mis-CPMR bejn Ottubru tal-2017 u Marzu tal-2017 dwar il-FEMS wara l-2020. Il-Pożizzjoni Politika finali dwar il-ġejjieni tal-FEMS ġiet adottata mill-Bureau Politiku tas-CPMR f’Marzu tal-2018. Għadd ta’ sessjonijiet ta’ ħidma u rapporti wkoll ikkontribwew għall-valutazzjoni, bħas-sessjoni dwar il-Politiki waqt il-konferenza tal-Assoċjazzjoni Ewropea tal-Ekonomisti tas-Sajd (f’April tal-2017) u sessjoni ta’ ħidma tal-partijiet ikkonċernati dwar l-appoġġ għall-Politika Marittima waqt il-Jiem Marittimi Ewropej (f’Mejju tal-2017). Ir-riżultat tal-konsultazzjoni jistgħu jingħataw kif ġej: –Sejħa qawwija mill-partijiet interessati kważi kollha għall-kontinwità u l-ħtieġa ċara ta’ strument finanzjarju li fil-ġejjieni jkun iddedikat għas-sajd u għall-politika marittima, li jibqgħu jinkisbu l-għanijiet tal-PKS, u li jintużaw l-opportunitajiet li toffri l-ekonomija blu. –L-Istati Membri qablu li l-għanijiet tal-fond ta’ wara l-2020 jenħtieġ li jsostnu l-ambjent u s-sostenibbiltà soċjali u ekonomika. Bħala prijorità għall-fond li jmiss, il-partijiet ikkonċernati mmarkaw il-ksib tal-għanijiet tal-PKS.

–B’riżultat tal-konsultazzjonijiet, il-partijiet ikkonċernati qablu li wieħed mill-ikbar difetti tal-FEMS tal-2014 sal-2020 kien li dam biex jiġi adottat, u l-Programmi Operazzjonali ġew implimentati tard; dan ġara minħabba li l-approvazzjoni tal-qafas leġiżlattiv dam biex ġie approvat. Dan kollu, flimkien mal-leġiżlazzjoni preskrittiva wisq fil-livell tal-Unjoni, mar-riġidità u n-nuqqas ta’ flessibbiltà fl-interpretazzjoni tagħha, u wisq attenzjoni fuq l-eliġibbiltà minflok fuq li jintlaħqu l-għanijiet u l-miri, huma l-isfida li jridu jiffaċċaw l-Istati Membri. F’dan ir-rigward, il-maġġoranza tal-partijiet ikkonċernati għamlu sejħa qawwija għal inqas kumplessità legali u għal qafas leġiżlattiv aktar sempliċi. –Ġie nnutat kunsens wiesa’ fost il-partijiet ikkonċernati, li talbu ċertu livell ta’ stabbiltà, b’mod partikolari permezz ta’ aktar simplifikazzjoni fil-livelli kollha (kemm f’dak tal-Unjoni, kif ikoll f’dak nazzjonali) tal-implimentazzjoni tal-FEMS. Madankollu, ġew innutati wkoll fehmiet diversi dwar kif irid jinstab bilanċ bejn aktar enfasi fuq li jinkisbu r-riżultati u t-tnaqqis tal-piż amministrattiv għall-benefiċjarji u għall-amministrazzjonijiet filwaqt li tiġi żgurata nefqa korretta. –Fil-kontributi tagħhom, l-Istati Membri nnutaw li s-sistema ta’ monitoraġġ u ta’ evalwazzjoni hija importanti ħafna biex turi l-effikaċja tal-fond, billi din tagħti l-informazzjoni dwar il-kawżalitajiet tal-iżvilupp tas-setturi tas-sajd u tal-ekonomija blu. –Ġie nnutat ukoll li kien hemm żewġ opinjonijiet kompletament diverġenti dwar l-appoġġ tal-flotot tas-sajd, u l-partijiet ikkonċernati kienu maqsuma kważi nofs b’nofs bejn dawk li jiffavorixxu li jitkomplew il-miżuri għall-flotot u dawk li huma kontra. –Dwar is-settur tal-akkwakultura, il-partijiet ikkonċernati kollha qablu li jenħtieġ aktar xogħol fuq is-simplifikazzjoni amministrattiva u leġiżlattiva biex jitnaqqas iż-żmien li jieħdu l-proċeduri tal-għotja tal-liċenzji mingħajr ma jitbaxxew l-istandards għoljin ambjentali, ta’ protezzjoni tal-konsumatur, u tas-saħħa tal-annimali li jiffurmaw parti mil-leġiżlazzjoni tal-Unjoni. Huma affermaw mill-ġdid li huma l-piżijiet amministrattivi, flimkien mar-rekwiżiti proċedurali kumplessi wisq (kemm biex jingħataw il-liċenzji u l-aċċess għall-finanzjament) li għadhom l-ostaklu ewlieni għall-iżvilupp ta’ dan is-settur. Barra minn hekk intwera appoġġ kbir minn grupp ta’ 11-il Stat Membru favur li jitkompla l-appoġġ attwali mill-Unjoni għas-settur tal-akkwakultura fil-fond li jmiss, b’mod partikolari għall-akkwakultura tal-ilma ħelu. –Rigward is-sajd artiġjanali u s-sajd fir-reġjuni ultraperiferiċi, l-Istati Membri huma favur li l-appoġġ li jingħata jkun aktar immirat u mfassal apposta, li jkun ikbar, u li tingħata l-possibbiltà li dawn jiġu ttrattati b’mod aktar favorevoli billi jingħataw pagamenti minn qabel. Skont xi Stati Membri, jenħtieġ li jitkompla t-trattament finanzjarju preferenzjali tas-sajd kostali artiġjanali u s-sajd tal-ilmijiet interni wara l-2020. Il-partijiet ikkonċernati rrikonoxxew ukoll li hemm bżonn ta’ flessibbiltà skont l-ispeċifiċitajiet lokali, u biex tgħin ir-rinnovazzjoni tal-ġenerazzjonijiet f’forza tax-xogħol li qed tikber fl-età. –L-Istati Membri u l-partijiet ikkonċernati kollha wrew il-fehma li huwa importanti li l-appoġġ għall-ġbir tad-data, għall-kontroll u l-infurzar tar-regoli tas-sajd, u l-appoġġ għall-organizzazzjonijiet tal-produtturi jibqgħu parti mill-fond tas-sajd taħt ġestjoni kondiviża. –It-tisħiħ tal-azzjoni tal-Unjoni permezz tal-FEMS f’oqsma differenti fil-kuntest tal-politika marittima (it-taħriġ, l-ippjanar spazjali marittimu, is-sikurezza u s-sorveljanza marittima, il-finanzjament ta’ proġetti innovattivi, eċċ.) tqis bħala valur miżjud għall-Ewropa u għar-reġjuni minn għadd ta’ partijiet ikkonċernati. Meta jitqies li l-ekonomija blu hija żviluppata f’ambjent kumpless ħafna, jenħtieġ li l-kumplimentarità fost l-istrumenti diversi tkompli tiġi żgurata biex jiġu evitati d-duplikazzjoni u l-frammentazzjoni. –Maġġoranza ta’ partijiet ikkonċernati rrikonoxxew ukoll ir-rwol importanti tal-Iżvilupp Lokali Mmexxi mill-Komunità (CLLD) biex il-komunitajiet kostali jadottaw soluzzjonijiet lokali għall-problemi lokali, u rrikonoxxewh bħala opportunità siewja biex is-setturi tas-sajd u tal-akkwakultura jkollhom rwol attiv fi kwistjonijiet b’rabta mal-gvernijiet u l-governanza lokali. Ħafna partijiet ikkonċernati jixtiequ li s-CLLD jkollu rwol aktar mifrux fl-iżvilupp tal-ekonomija blu fil-livell lokali. ••Ġbir u użu tal-għarfien espert L-abbozz tal-valutazzjoni tal-impatt tħejja mis-servizzi tal-Kummissjoni. Għall-valutazzjoni dwar il-monitoraġġ u l-evalwazzjoni tal-prestazzjoni, ingħatat l-għajnuna minn esperti esterni. Din l-għajnuna tkopri proposta għal qafas ta’ monitoraġġ u ta’ evalwazzjoni għal wara l-2020 ibbażata fuq is-sistema li kienet ġiet żviluppata għall-perjodu tal-2014 sal-2020, flimkien ma’ għadd limitat ta’ indikaturi tar-riżultati, fosthom valutazzjoni tal-ħtiġiet ta’ ġbir tad-data, tas-sorsi u tad-disponibbiltà. •Valutazzjoni tal-impatt Il-valutazzjoni tal-impatt tiżviluppa l-għanijiet ġenerali ewlenin tal-programm, flimkien mal-għanijiet speċifiċi. L-għanijiet jinkludu l-għanijiet trażversali tal-QFP ta’ flessibbiltà, koerenza u sinerġiji, simplifikazzjoni u l-fokus fuq il-prestazzjoni. Il-valutazzjoni tal-impatt tidentifika u tispjega l-isfidi u l-problemi ewlenin li jridu jiġu indirizzati fil-programm li ġej abbażi ta’ dak li joħroġ mill-evalwazzjonijiet tal-perjodi ta’ programmazzjoni u attivitajiet ta’ konsultazzjoni preċedenti, tal-għanijiet trażversali tal-QFP l-ġdid u tal-prijoritajiet politiċi ġodda u l-problemi li qed jibdew jidhru li jeħtieġu l-intervent tal-Unjoni. Il-valutazzjoni tal-impatt, li hi bbażata fuq l-esperjenza ta’ programmi preċedenti, b’mod ġenerali tipprijoritizza l-azzjonijiet li jistgħu jiġu ffinanzjati (fis-sens li jilħqu l-għanijiet deskritti hawn fuq) billi l-allokazzjoni tal-baġit ma kinitx magħrufa meta saret il-valutazzjoni tal-impatt. Ġew ivvalutati d-dimensjonijiet tas-sussidjarjetà (il-valur miżjud tal-Unjoni / il-ħtieġa ta’ azzjoni tal-Unjoni) u tal-proporzjonalità tal-prijoritajiet għall-finanzjament. Il-bidliet fl-ambitu u fl-istruttura tal-programm ġew analizzati wkoll. •L-idoneità regolatorja u s-simplifikazzjoni Minkejja li din il-proposta m’għandhiex rabta mar-REFIT, il-mira tagħha hija li tissolleva l-piżijiet regolatorji u li tissimplifika l-għotja tal-fond. Hija tagħti wkoll trattament preferenzjali lill-benefiċjarji ż-żgħar, b’rata ogħla ta’ intensità tal-għajnuna u tipi ta’ appoġġ speċifiku għall-benefiċjarji sajjieda kostali ż-żgħar. •Drittijiet fundamentali

Ir-rispett għas-saltna tad-dritt huwa prekondizzjoni essenzjali għall-amministrazzjoni finanzjarja soda u finanzjament tal-Unjoni effettiv. Fir-Regolament dwar il-protezzjoni tal-baġit tal-Unjoni hemm ir-regoli stipulati għall-każ li jkun hemm defiċjenzi ġenerali b’rabta mas-saltna tad-dritt fl-Istati Membri. Iddaħħlet kundizzjoni abilitanti fir-Regolament dwar Dispożizzjonijiet Komuni li tiżgura r-rispett għall-Karta tad-Drittijiet Fundamentali. Din tapplika għall-FEMS. 4.IMPLIKAZZJONIJIET BAĠITARJI Il-qafas finanzjarju pluriennali jipprevedi li l-baġit tal-Unjoni jeħtieġ li jkompli jappoġġa s-sajd u l-politiki marittimi. L-ammonti proposti tal-baġit tal-FEMS, bil-prezzijiet attwali, jammontaw għal EUR 6 140 000 000. Ir-riżorsi tal-FEMS huma maqsumin fost il-ġestjoni kondiviża, il-ġestjoni diretta u l-ġestjoni indiretta. EUR 5 311 000 000 huma allokati għall-appoġġ taħt ġestjoni kondiviża u EUR 829 000 000 għall-appoġġ taħt ġestjoni diretta u indiretta. Id-dettalji dwar l-impatt finanzjarju tal-FEMS huma stabbiliti fid-dikjarazzjoni finanzjarja li takkumpanja l-proposta. 5.ELEMENTI OĦRA •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar Il-proposta hija marbuta mal-arranġamenti ta’ monitoraġġ, ta’ evalwazzjoni u ta’ rappurtaġġ tar-Regolament dwar Dispożizzjonijiet Komuni. Dawn l-arranġamenti jiġu implimentati permezz ta’ qafas ta’ monitoraġġ u evalwazzjoni stabbilit fil-proposta. L-evalwazzjonijiet se jitwettqu skont il-paragrafi 22 u 23 tal-Ftehim Interistituzzjonali tat-13 ta’ April 2016, fejn it-tliet istituzzjonijiet ikkonfermaw li l-evalwazzjonijiet tal-leġiżlazzjoni u tal-politika eżistenti jenħtieġ li jipprovdu l-bażi għall-valutazzjonijiet tal-impatt tal-għażliet biex tittieħed aktar azzjoni. L-evalwazzjonijiet se jivvalutaw l-effetti prattiċi tal-programm skont l-indikaturi u l-miri tiegħu, u se joħorġu b’analiżi ddettaljata ta’ kemm jista’ jitqies li hu rilevanti, effettiv, u effiċjenti l-programm b’mod li jagħti biżżejjed valur miżjud u ta’ kemm huwa koerenti mal-politiki l-oħrajn tal-Unjoni. L-evalwazzjonijiet se jkunu jinkludu t-tagħlimiet li diġà nkisbu biex jiġu identifikati kull difett u problema li jista’ jkun hemm, jew xi potenzjal għal aktar titjib tal-azzjonijiet jew tar-riżultati tagħhom, u biex jgħin biex dawn jiġu sfruttati bl-aħjar mod u jkollhom l-ikbar impatt possibbli. •Dokumenti ta’ spjegazzjoni (għad-direttivi) Ma japplikax •Spjegazzjoni fid-dettall tad-dispożizzjonijiet speċifiċi tal-proposta Għanijiet Din il-proposta għal Regolament dwar il-FEMS għandha l-miri li tappoġġa l-kisba tal-għanijet ambjentali, ekonomiċi, soċjali u tal-impjieg tal-QFP, li tippromwovi l-implimentazzjoni tal-politika marittima tal-Unjoni, u li tappoġġa l-impenji internazzjonali tal-Unjoni fil-qasam tal-governanza tal-oċeani. Hija bbażata fuq l-erba’ prijoritajiet li ġejjin, li jirriflettu l-għanijiet ta’ politika rilevanti li huma stabbiliti fir-Regolament dwar Dispożizzjonijiet Komuni, u li l-għan tagħhom huwa li jimmassimizza l-kontribut tal-Unjoni għall-iżvilupp ta’ ekonomija blu sostenibbli: (1)il-promozzjoni tas-sajd sostenibbli u l-konservazzjoni tar-riżorsi bijoloġiċi tal-baħar; (2)il-kontribut għas-sigurtà tal-ikel fl-Unjoni permezz ta’ swieq u akkwakultura kompetittivi u sostenibbli; (3)il-promozzjoni tat-tkabbir ta’ ekonomija blu sostenibbli u t-trawwim ta’ komunitajiet kostali li jiffjorixxu; (4)it-tisħiħ tal-governanza internazzjonali tal-oċeani u l-promozzjoni ta’ ibħra u oċeani sikuri, indaf u ġestiti b’mod sostenibbli. Is-settur marittimu Ewropew jimpjega aktar minn ħames miljun ruħ u jiġġenera kważi EUR 500 biljun fis-sena, b’potenzjal li joħloq ħafna aktar impjiegi. L-output tal-ekonomija globali tal-oċeani attwalment huwa stmat EUR 1.3 triljun, u dan jaf jiżdied aktar mid-doppju sal-2030. (Ir-Rapport tal-OECD, The Ocean Economy in 2030). Il-ħtieġa li jintlaħqu l-miri tal-emissjonijiet tad-diossidu tal-karbonju, li tiżdied l-effiċjenza fl-użu tar-riżorsi u li titnaqqas l-impronta ambjentali tal-ekonomija blu mexxiet l-impenn lejn l-innovazzjoni f’setturi oħrajn, bħal dak tat-tagħmir marittimu, tal-bini tal-bastimenti, tal-osservazzjoni tal-oċeani, tat-tħammil, tal-protezzjoni tal-kosta, u tal-bini marittimu. L-investiment fl-ekonomija marittima ġie ffinanzjat bil-fondi strutturali tal-Unjoni, b’mod partikolari l-Fond Ewropew għall-Iżvilupp Reġjonali (il-FEŻR) u l-Fond Ewropew għall-Affarijiet Marittimi u s-Sajd (il-FEMS). Jenħtieġ li jintużaw għodod ġodda tal-investiment, bħall-InvestEU biex jintlaħaq il-potenzjal tat-tkabbir tas-settur. Il-proposta tal-Kummissjoni għall-qafas finanzjarju pluriennali għas-snin 2021 sal-2027 tistabbilixxi għan aktar ambizzjuż biex il-klima tiġi ttrattata b’mod ewlieni fil-programmi kollha tal-Unjoni, bil-mira li 25% tal-infiq tal-Unjoni jkunu mqassma b’mod ġenerali fuq l-infiq li jikkontribwixxi għall-għanijiet klimatiċi. Il-kontribut tal-FEMS biex tintlaħaq din il-mira globali se jkun rintraċċat permezz ta’ sistema ta’ mmarkar klimatiku f’livell xieraq ta’ diżaggregazzjoni, anki bl-użu ta’ metodoloġiji aktar preċiżi meta dawn ikunu disponibbli. Il-Kummissjoni se tkompli tippreżenta l-informazzjoni kull sena dwar l-approprjazzjonijiet ta’ impenn fil-kuntest tal-abbozz tal-baġit annwali. Biex tappoġġa l-użu sħiħ tal-potenzjal tal-FEMS li jikkontribwixxi għall-għanijiet klimatiċi, il-Kummissjoni se tfittex li tidentifika l-azzjonjiet rilevanti tul il-proċessi kollha tat-tħejjija, tal-implimentazzjoni, tar-rieżami u tal-evalwazzjoni. Huwa mistenni li l-FEMS jikkontribwixxi wkoll għall-għanijiet ambjentali tal-Unjoni. Din il-kontribuzzjoni se tiġi rintraċċata bl-użu tal-markaturi ambjentali tal-Unjoni u tiġi rrappurtata b’mod regolari fil-kuntest tal-evalwazzjonijiet u r-rapport annwali dwar il-prestazzjoni. Simplifikazzjoni

Il-mira tal-proposta hija li tissimplifika t-twassil tal-FEMS meta mqabbel mal-istruttura kumplessa ħafna tal-perjodu tal-2014 sal-2020. Il-FEMS tal-2014 sal-2020 tabilħaqq huwa bbażat fuq deskrizzjoni preċiża u riġida tal-possibbiltajiet ta’ finanzjament u regoli tal-eliġibbiltà (“miżuri”), li kkumplika l-implimentazzjoni għall-Istati Membri u għall-benefiċjarji. Għalhekk, il-FEMS ta’ wara l-2020 se javviċina struttura ssimplifikata li timxi mal-elementi li ġejjin: –Erba’ prijoritajiet – Dawn il-prijoritajiet jiddeskrivu l-ambitu tal-appoġġ tal-FEMS, bi qbil mal-għanijiet tal-QFP, tal-politika marittima u tal-azzjonijiet ta’ governanza tal-oċeani internazzjonali. –Oqsma għall-appoġġ – L-artikoli tar-Regolament ma jistipulawx miżuri preskrittivi, iżda jiddeskrivu l-oqsma differenti għall-appoġġ f’kull prijorità, u dan jipprovdi qafas flessibbli għall-implimentazzjoni. –Ma hemmx miżuri jew regoli għall-eliġibbiltà predefiniti fil-livell tal-Unjoni – Il-kompitu tat-tfassil tal-programm huwa tal-Istati Membri b’ġestjoni kondiviża, u fih iridu jindikaw l-aħjar mezzi biex jintlaħqu l-prijoritajiet tal-FEMS. Se jingħataw il-flessibbiltà biex ifasslu r-regoli tal-eliġibbiltà. Għadd ta’ miżuri diversi identifikati fil-programmi mill-Istati Membri jistgħu jiġu appoġġati skont ir-regoli stabbiliti fil-FEMS u fir-Regolament dwar Dispożizzjonijiet Komuni, dment li jkunu koperti mill-oqsma tal-appoġġ. –Il-kundizzjonijiet u r-restrizzjonijiet f’ċerti oqsma – Jenħtieġ li tiġi stabbilita lista ta’ operazzjonijiet li mhumiex eliġibbli biex jiġu evitati impatti detrimentali għall-konservazzjoni tas-sajd, pereżempju projbizzjoni ġenerali ta’ investimenti li jżidu l-kapaċità tas-sajd. Barra minn hekk, l-investimenti u l-kumpensi għall-flotta tas-sajd (il-waqfien permanenti ta’ attivitajiet tas-sajd, il-waqfien straordinarju tal-attivitajiet tas-sajd, ix-xiri ta’ bastimenti jew it-tibdil ta’ magni) se jkunu strettament ikkundizzjonati mill-konsistenza mal-għanijiet ta’ konservazzjoni tal-PKS. Dan huwa kruċjali biex ikun żgurat li l-appoġġ finanzjarju jkun immirat lejn il-ksib ta’ dawk l-għanijiet. –Indikaturi tar-riżultati – Kemm ikun qed jagħti riżultati tajbin l-appoġġ tal-FEMS se jiġi vvalutat skont l-indikaturi. L-Istati Membri se jirrappurtaw dwar il-progress li jkunu għamlu biex jilħqu l-istadji importanti u l-miri, u l-Kummissjoni se twettaq eżami annwali tal-prestazzjoni li jippermetti s-sejbien bikri ta’ problemi potenzjali fl-implimentazzjoni u li joffri azzjonijiet korrettivi, ibbażat fuq ir-rapporti annwali dwar il-prestazzjoni li jħejju l-Istati Membri. Għal dan se jiġi stabbilit qafas ta’ monitoraġġ u evalwazzjoni. Minflok ma jelenkaw il-miżuri li jkunu ntgħażlu minn lista ta’ azzjonijiet eliġibbli, kif jagħmlu bħalissa, il-programmi nazzjonali jenħtieġ li jiffukaw fuq il-prijoritajiet li jagħżel kull Stat Membru. Din l-istruttura se ttejjeb l-implimentazzjoni biex jintlaħqu l-għanijiet tal-politiki abbażi tal-prestazzjoni fil-kuntest ta’ djalogu kontinwu bejn il-Kummissjoni u l-Istati Membri dwar kif jinkisbu r-riżultati. Għaldaqstant, il-flessibilità, l-orjentazzjoni lejn ir-riżultati u l-fiduċja reċiproka bejn il-Kummissjoni u l-Istati Membri huma t-tliet prinċipji ta’ simplifikazzjoni effettiva. Il-programmi se jitħejjew mill-Istati Membri b’ġestjoni kondiviża u jiġu approvati mill-Kummissjoni. Fil-kuntest tar-reġjonalizzazzjoni, u biex l-Istati Membri jitħeġġew isegwu metodu aktar strateġiku meta jkunu qegħdin iħejju l-programmi, il-Kummissjoni se tiżviluppa analiżi ta’ kull baċir tal-baħar li tindika l-elementi tajbin u d-dgħufijiet komuni mill-perspettiva tal-ksib tal-għanijiet tal-PKS. Dik l-analiżi se tgħin kemm lill-Istati Membri, kif ukoll lill-Kummissjoni biex jinnegozjaw kull programm filwaqt li jitqiesu l-isfidi u l-bżonnijiet reġjonali. Meta tkun qed tivvaluta l-programmi, il-Kummissjoni se tqis l-isfidi ambjentali u soċjoekonomiċi tal-PKS, il-prestazzjoni soċjoekonomika tal-ekonomija blu sostenibbli, l-isfidi fil-livell tal-baċiri tal-baħar, il-konservazzjoni u r-restawr tal-ekosistemi marini, it-tnaqqis tal-iskart fil-baħar u l-mitigazzjoni tat-tibdil fil-klima u l-addattament għalih. Is-simplifikazzjoni se tinkiseb ukoll permezz tar-Regolament dwar Dispożizzjonijiet Komuni dwar il-Fondi, fejn se jkunu stipulati l-maġġoranza tad-dispożizzjonijiet marbutin mal-implimentazzjoni, mal-monitoraġġ, u mal-kontroll. Allokazzjoni tar-riżorsi Il-FEMS se jiġi implimentat skont żewġ sistemi ta’ twassil: –b’ġestjoni kondiviża mill-Istati Membri permezz tal-programmi tal-FEMS ibbażati fuq l-istrateġiji nazzjonali, –b’mod dirett mill-Kummissjoni b’ġestjoni diretta. Il-proposta se żżomm il-sehem tar-riżorsi tal-perjodu 2014 sa 2020 bejn il-ġestjoni kondiviża u l-ġestjoni diretta. F’dan il-kuntest huwa propost li EUR 5 311 000 000 jiġu allokati għall-ġestjoni kondiviża (86,5%) u EUR 829 000 000 se jiġu allokati għall-ġestjoni diretta (13,5%). Din l-allokazzjoni tippermetti li jinżamm bilanċ xieraq bejn ir-riżorsi li jkunu taħt ġestjoni kondiviża u r-riżorsi li jkunu ġestiti direttament. Dwar il-ġestjoni kondiviża, wara li jitnaqqas il-valur tal-programm tar-Renju Unit (EUR 243 miljun), f’termini nominali, l-Istati Membri jżommu 96,5% tal-allokazzjoni tagħhom tal-perjodu 2014 sa 2020. Biex tkun żgurata l-istabbiltà, b’mod partikolari fejn għandu x’jaqsam mal-ksib tal-għanijiet tal-PKS, id-definizzjoni tal-allokazzjonijiet nazzjonali se tkun ibbażata fuq l-ishma tal-perjodu 2014 sal-2020. Huwa propost ukoll li jkunu delimitati l-ammonti għal ċerti oqsma ta’ appoġġ taħt ġestjoni kondiviża: –il-kontroll u l-infurzar u l-ġbir u l-ipproċessar tad-data għall-finijiet tal-ġestjoni tas-sajd u għall-finijiet xjentifiċi (minimu ta’ 15% tal-appoġġ finanzjarju allokat lil kull Stat Membru minbarra l-pajjiżi interni), –ir-reġjuni ultraperiferiċi (l-ammont delimitat ikun ikopri sistema ta’ kumpens għal spejjeż addizzjonali, u għajnuna strutturali). Kondizzjonalità

L-Aġenda 2030 għall-Iżvilupp Sostenibbli tan-Nazzjonijiet Uniti identifikat il-konservazzjoni tal-oċeani u l-użu sostenibbli tagħhom bħala wieħed mis-17-il Għan ta’ Żvilupp Sostenibbli (SDG 14). L-Unjoni hija impenjata bis-sħiħ lejn dak il-għan u lejn l-implimentazzjoni tiegħu. F’dan il-kuntest, impenjat ruħha li tippromwovi ekonomija blu sostenibbli li tkun konsistenti mal-ippjanar Spazjali Marittimu, mal-konservazzjoni tar-riżorsi bijoloġiċi u mal-kisba ta’ status ambjentali tajjeb, li tipprojbixxi ċerti forom ta’ sussidji tas-sajd li jkomplu jżidu mal-kapaċità żejda u mas-sajd eċċessiv, li telimina s-sussidji li jgħinu s-sajd illegali, mhux irrappurtat u mhux irregolat, u li ma tintroduċix sussidji ġodda ta’ dan it-tip. Huwa mistenni li sal-2020 dan ir-riżultat jinkiseb min-negozjati dwar is-sussidji għas-sajd mal-Organizzazzjoni Dinjija tal-Kummerċ. Barra minn hekk, waqt in-negozjati tal-Organizzazzjoni Dinjija tal-Kummerċ fis-Summit Dinji dwar l-Iżvilupp Sostenibbli fl-2002 u fl-2012 fil-Konferenza tan-Nazzjonijiet Uniti dwar l-Iżvilupp Sostenibbli (Rio+20), l-Unjoni impenjat ruħha li telimina s-sussidji li jikkontribwixxu għall-kapaċità żejda fis-sajd u għas-sajd eċċessiv. Minbarra dan, l-Artikolu 42 tar-Regolament tal-PKS jipprevedi li l-għajnuna finanzjarja tal-Unjoni fil-kuntest tal-FEMS trid tingħata bil-kundizzjoni li jkun hemm konformità mar-regoli tal-PKS. Għalhekk, l-applikazzjonijiet mingħand benefiċjarji li ma jikkonformawx mar-regoli tal-PKS li japplikaw ma jistgħux jintlaqgħu. Barra minn hekk, il-Kummissjoni se tingħata s-setgħat li taġixxi kontra dawk l-Istati Membri li ma jikkonformawx mar-regoli tal-PKS. Il-promozzjoni tas-sajd sostenibbli u l-konservazzjoni tar-riżorsi bijoloġiċi tal-baħar Il-PKS għandha tiżgura li l-attivitajiet tas-sajd u tal-akkwakultura jkunu sostenibbli fit-tul mil-lat ambjentali, u li jkunu ġestiti b’mod li jkun konsistenti mal-għanijiet li jinkisbu benefiċċji ekonomiċi, soċjali u tal-impjieg, u li jgħinu biex ikun hemm provvista tal-ikel. Il-mira tal-pjan għandha tkun li jiżgura li l-isfruttament tar-riżorsi bijoloġiċi ħajjin tal-baħar jirkupra u jżomm lill-popolazzjonijiet tal-ispeċijiet maqbuda f’livelli ogħla minn dawk li jistgħu jipproduċu r-rendiment massimu sostenibbli (MSY). Il-pjan għandu jiżgura wkoll li l-impatti negattivi tal-attivitajiet tas-sajd fuq l-ekosistema marina jitnaqqsu kemm jista’ jkun u li l-attivitajiet tal-akkwakultura u tas-sajd jevitaw li jiddegradaw l-ambjent tal-baħar (l-Artikolu 2 tar-Regolament tal-PKS). F’dawn l-aħħar snin irnexxew tajjeb l-isforzi biex l-istokkijiet tal-ħut jinġabu lura f’livelli tajbin, biex tinżied il-profitabbiltà tal-industrija tas-sajd tal-Unjoni, u biex jiġu kkonservati l-ekosistemi marini. Madankollu, għad fadal sfidi sostanzjali biex jintlaħqu l-għanijiet soċjoekonomiċi u ambjentali tal-PKS. Dawn jeħtieġu li jitkompla l-appoġġ wara l-2020, speċjalment fil-baċiri tal-baħar, fejn il-progress sar aktar bil-mod. Is-sajd huwa essenzjali għall-għajxien u għall-patrimonju kulturali ta’ bosta komunitajiet kostali fl-Unjoni, speċjalment f’dawk fejn is-sajjieda kostali ż-żgħar għandhom rwol importanti. Billi l-età medja ta’ ħafna komunitajiet ta’ sajjieda hija ogħla minn 50 sena, it-tiġdid tal-ġenerazzjonijiet u d-diversifikazzjoni tal-attivitajiet għadhom ta’ sfida. L-appoġġ skont l-ewwel Prijorità għandu l-miri li jilħaq l-għanijiet ambjentali, ekonomiċi, soċjali u tal-impjiegi tal-PKS, kif iddefinit fl-Artikolu 2 tar-Regolament tal-PKS. Dan l-appoġġ jenħtieġ li jiżgura li l-attivitajiet tas-sajd ikunu ambjentalment sostenibbli fit-tul u jkunu ġestiti b’mod li jkun konsistenti mal-għanijiet li jinkisbu l-benefiċċji ekonomiċi, soċjali u tal-impjieg, u li jikkontribwixxi lejn id-disponibbiltà tal-provvisti tal-ikel. B’mod partikolari, l-appoġġ mill-FEMS se jkun immirat biex jinkiseb u jinżamm is-sajd sostenibbli bbażat fuq ir-rendiment massimu sostenibbli u biex jitnaqqsu kemm jista’ jkun l-impatti negattivi tal-attivitajiet tas-sajd fuq l-ekosistema tal-baħar. Dak l-appoġġ se jinkludi l-innovazzjoni u l-investiment fis-sajd b’impatt baxx, u fi prattiki u tekniki tas-sajd li huma reżiljenti għall-klima u li jemittu livell baxx ta’ karbonju. L-obbligu ta’ ħatt l-art huwa wieħed mill-isfidi ewlenin tal-PKS. Huwa ssarraf f’tibdil sinifikanti għas-settur fil-prattiki tas-sajd, kultant bi spiża finanzjarja importanti. Għaldaqstant il-FEMS se jappoġġa l-innovazzjoni u l-investimenti li jgħinu fl-implimentazzjoni tal-obbligu ta’ ħatt l-art, b’rata ta’ intensità ta’ għajnuna ogħla minn dik li tapplika għal operazzjonijiet oħrajn, bħall-investiment fi rkaptu tas-sajd selettiv, fit-titjib tal-infrastrutturi tal-portijiet, u fil-kummerċ ta’ qabdiet mhux mixtieqa. Il-FEMS se jagħti intensità massima tal-għajnuna ta’ 100% għat-tfassil, l-iżvilupp, il-monitoraġġ, l-evalwazzjoni u l-ġestjoni ta’ sistemi trasparenti għall-iskambju ta’ opportunitajiet tas-sajd bejn l-Istati Membri (“skambji ta’ kwoti”), biex jiġi mmitigat l-effett tal-“ispeċijiet bi kwota limitanti” li jikkawża l-obbligu ta’ ħatt l-art. L-appoġġ skont l-ewwel Prijorità jista’ jkopri wkoll l-innovazzjoni u l-investiment abbord il-bastimenti tas-sajd biex jittejbu l-kundizzjonijiet tas-saħħa, tas-sikurezza u tax-xogħol, l-effiċjenza fl-użu tal-enerġija u l-kwalità tal-qabdiet. Madankollu, dan l-appoġġ ma għandux iwassal għal żieda fil-kapaċità tas-sajd jew fil-kapaċità tas-sejba tal-ħut, u ma għandux jingħata sempliċiment biex jiġu ssodisfati rekwiżiti li huma obbligatorji skont il-liġi tal-Unjoni jew dik nazzjonali. F’dak li għandu x’jaqsam mal-kundizzjonijiet tas-saħħa, tas-sikurezza u tax-xogħol abbord il-bastimenti tas-sajd, se jkun permess li tingħata għajnuna b’rata ta’ intensità ogħla minn ta’ operazzjonijiet oħrajn. Il-kontroll tas-sajd huwa essenzjali għall-implimentazzjoni tal-PKS. Għalhekk, b’ġestjoni kondiviża, il-FEMS se jappoġġa l-iżvilupp u l-implimentazzjoni ta’ sistema ta’ kontroll tas-sajd tal-Unjoni, kif speċifikat fir-Regolament dwar il-Kontroll. Ċerti obbligi previsti fir-Regolament dwar il-Kontroll (sistemi ta’ trekkjar tal-bastimenti u sistemi elettroniċi tar-rappurtar, sistemi ta’ sorveljanza elettronika, il-kejl u r-reġistrazzjoni kontinwi tal-potenza propulsiva tal-magni) jiġġustifikaw l-appoġġ speċifiku biex ikun hemm infurzar mgħaġġel u effiċjenti mill-Istati Membri u mis-sajjieda. Barra minn hekk, jenħtieġ li jintużaw ukoll l-investimenti tal-Istati Membri fl-assijiet tal-kontroll li jintużaw għas-sorveljanza marittima u għall-kooperazzjoni fil-funzjonijiet tal-gwardja kostali. Is-suċċess tal-PKS jiddependi wkoll mid-disponibbiltà tal-pariri xjentifiċi għall-ġestjoni tas-sajd, u minħabba f’hekk jiddependi wkoll mid-disponibbiltà tad-data dwar is-sajd. Minħabba l-isfidi u l-ispejjeż meħtieġa biex tinkiseb data li tkun affidabbli u sħiħa, jenħtieġ li jiġu appoġġati l-azzjonijiet tal-Istati Membri biex jiġbru u jipproċessaw id-data skont ir-Regolament dwar il-Qafas tal-Ġbir ta’ Data u biex jikkontribwixxu għall-aħjar parir xjentifiku disponibbli. Dak l-appoġġ se jippermetti sinerġiji mal-ġbir u l-ipproċessar ta’ tipi oħra ta’ data marina. Il-FEMS se jappoġġa wkoll l-implimentazzjoni effettiva bbażata fuq l-għarfien, u governanza tal-PKS b’ġestjoni diretta u indiretta permezz tal-pariri xjentifiċi li jingħataw, l-iżvilupp u l-implimentazzjoni ta’ sistema tal-Unjoni ta’ kontroll tas-sajd, il-funzjonament ta’ Kunsilli Konsultattivi, u l-kontribuzzjonijiet volontarji lill-organizzazzjonijiet internazzjonali. Il-ġestjoni tal-flotot iffukata fuq l-għanijiet ta’ konservazzjoni Minħabba l-isfidi li jeżistu biex jinkiseb sfruttament sostenibbli tar-riżorsi bijoloġiċi tal-baħar bi qbil mal-għanijiet ta’ konservazzjoni tal-PKS, il-FEMS se jappoġġa l-ġestjoni tas-sajd u tal-flotot tas-sajd. F’dan il-kuntest, kultant għadu meħtieġ l-appoġġ għall-addattament ta’ ċerti segmenti tal-flotta u għal ċerti baċiri tal-baħar. Dan l-appoġġ jenħtieġ li jkun strettament immirat lejn il-konservazzjoni u l-isfruttament sostenibbli tar-riżorsi bijoloġiċi tal-baħar, u jkun immirat biex jikseb bilanċ bejn il-kapaċità tas-sajd u l-opportunitajiet tas-sajd disponibbli. Għalhekk, il-FEMS jista’ jappoġġa l-waqfien permanenti mill-attivitajiet tas-sajd f’segmenti tal-flotta li fihom il-kapaċità tas-sajd ma tkunx proporzjonata mal-opportunitajiet tas-sajd disponibbli. Tali appoġġ se jkun għodda tal-pjanijiet ta’ azzjoni għall-aġġustament tas-segmenti tal-flotta li jkollhom kapaċità strutturali żejda identifikata, kif previst fl-Artikolu 22(4) tar-Regolament dwar il-PKS, u se jkun implimentat billi jiġi skrappjat il-bastiment tas-sajd, inkella billi jiġi dekommissjonat u mmodifikat għal attivitajiet differenti. Jekk il-modifika retroattiva tkun se twassal biex ikun hemm aktar pressjoni tas-sajd rikreattiv fuq l-ekosistema tal-baħar, l-appoġġ jingħata biss jekk jikkonforma mal-PKS u mal-għanijiet tal-pjanijiet pluriennali rilevanti. Fl-imgħoddi l-appoġġ għall-waqfien permanenti mill-attivitajiet tas-sajd ma kienx iffukat sew u ma kienx jinidirizza l-iżbilanċi strutturali tal-flotta tas-sajd b’mod effiċjenti. Biex tkun żgurata l-konsistenza tal-addattament strutturali tal-flotta mal-għanijiet ta’ konservazzjoni, dan l-appoġġ se jkun strettament b’kundizzjonijiet preċiżi u marbut mal-kisba tar-riżultati. Għaldaqstant huwa propost li jiġi implimentat biss b’“finanzjament mhux b’rabta mal-ispejjeż” previst fir-Regolament dwar Dispożizzjonijiet Komuni. Skont dan il-mekkaniżmu, l-Istati Membri mhux se jiġu rimburżati mill-Kummissjoni għall-waqfien permanenti mill-attivitajiet tas-sajd skont l-ispejjeż reali li jkunu ġġarrbu, iżda skont li jiġu ssodisfati l-kundizzjonijiet u li jkunu nkisbu r-riżultati. Biex jintlaħaq dan l-għan, il-Kummissjoni se tistabbilixxi tali kundizzjonijiet, li se jkunu marbutin mal-kisba tal-għanijiet ta’ konservazzjoni tal-PKS, f’att delegat. Kumpens għall-waqfien straordinarju mill-attivitajiet tas-sajd Minħabba li fil-biċċa l-kbira l-attivitajiet tas-sajd ma jistgħux ikunu previsti, jista’ jkun hemm ċirkostanzi straordinarji li jwasslu għal telf ekonomiku sinifikanti għas-sajjieda. Biex jittaffew dawk il-konsegwenzi, il-FEMS jista’ jappoġġa kumpens għall-waqfien straordinarju tal-attivitajiet tas-sajd li jkun irriżulta mill-implimentazzjoni ta’ ċerti miżuri ta’ konservazzjoni (jiġifieri l-pjanijiet pluriennali, il-miri tal-konservazzjoni u l-isfruttament sfruttament sostenibbli tal-istokkijiet, il-miżuri biex il-kapaċità tas-sajd tal-bastimenti tas-sajd tiġi addattata għall-opportunitajiet tas-sajd disponibbli, u l-miżuri tekniċi), li jkun irriżulta minn miżuri ta’ emerġenza (pereżempju l-għeluq ta’ xi sajd), mill-interruzzjoni tal-applikazzjoni ta’ xi ftehim ta’ sħubija dwar is-sajd sostenibbli minħabba xi diżastru naturali jew xi inċident ambjentali. Dan l-appoġġ se jingħata biss jekk l-impatt ta’ dan it-tip ta’ ċirkostanza fuq is-sajjieda jkun sinifikanti, jiġifieri jekk l-attivitajiet kummerċjali tal-bastiment ikkonċernat jitwaqqfu għal mill-inqas 90 jum konsekuttiv, u jekk it-telf ekonomiku li jirriżulta mill-waqfien tas-sajd jammonta għal aktar minn 30% tad-dħul annwali medju tan-negozju kkonċernat waqt perjodu speċifikat. Trattament preferenzjali għas-sajjieda kostali żgħar u għar-reġjuni ultraperiferiċi

Is-sajd kostali artiġjanali jsir minn bastimenti b’tul ta’ inqas minn 12-il metru u li ma jużawx irkaptu rmunkat. Dak is-settur jirrappreżenta kważi 75% tal-bastimenti tas-sajd kollha rreġistrati fl-Unjoni u kważi nofs l-impjiegi kollha fis-settur tas-sajd. L-operaturi tas-sajd kostali artiġjanali jiddependu b’mod partikolari fuq stokkijiet tal-ħut b’saħħithom għad-dħul ewlieni tagħhom. Għalhekk, il-FEMS se jagħtihom trattament preferenzjali permezz ta’ rata ta’ intensità tal-għajnuna ta’ 100%, biex jinkoraġġixxi l-prattiki tas-sajd sostenibbli tagħhom. Barra minn hekk, ċerti oqsma ta’ appoġġ se jkunu rriżervati għas-sajd artiġjanali fis-segmenti tal-flotta fejn il-kapaċità tas-sajd tkun f’bilanċ mal-opportunitajiet tas-sajd disponibbli, jiġifieri x-xiri ta’ bastimenti użati u t-tibdil jew il-modernizzazzjoni tal-magni tal-bastimenti. L-Istati Membri fil-programm tagħhom se jinkludu wkoll pjan ta’ azzjoni għas-sajd kostali artiġjanali, li se jiġi ssorveljat skont l-indikaturi, li se jiffissaw stadji importanti u miri għalihom. Kif hemm deskritt fil-Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew, lill-Kumitat tar-Reġjuni u lill-Bank Ewropew tal-Investiment, tal-24 ta’ Ottubru 2017 bit-titolu “Sħubija strateġika aktar b’saħħitha u mġedda mar-reġjuni ultraperiferiċi tal-UE”, ir-reġjuni ultraperifiċi jiffaċċaw sfidi speċifiki minħabba li huma reġjuni mbiegħda, u minħabba t-topografija u l-klima, kif imsemmi fl-Artikolu 349 tat-Trattat, u għandhom ukoll vantaġġi speċifiċi li fuqhom jistgħu jiżviluppaw ekonomija blu sostenibbli. Għalhekk, għal kull reġjun ultraperiferiku, irid jinthemeż pjan ta’ azzjoni għall-iżvilupp sostenibbli tas-setturi tal-ekonomija blu, inkluż l-isfruttar sostenibbli tas-sajd u tal-akkwakultura, mal-programm tal-Istati Membri kkonċernati, u trid tkun riżervata allokazzjoni finanzjarja biex tappoġġa l-implimentazzjoni ta’ dawk il-pjanijiet ta’ azzjoni. Il-FEMS jista’ wkoll jappoġġa l-kumpens tal-ispejjeż addizzjonali li jġarrbu r-reġjuni ultraperifiċi minħabba l-pożizzjoni u l-insularità tagħhom. Dak l-appoġġ se jkun limitat għal perċentwal ta’ din l-allokazzjoni finanzjarja ġenerali. Barra minn hekk se tiġi applikata rata ta’ intensità ta’ għajnuna ogħla fir-reġjuni ultraperifiċi minn dik li tapplika għal operazzjonijiet oħrajn. Il-protezzjoni u r-restawr tal-bijodiversità u l-ekosistemi tal-baħar Il-ħarsien u r-restawr tal-bijodiversità u tal-ekosistemi tal-baħar u kostali huma sfida ewlenija biex jinkisbu ibħra u oċeani f’saħħithom. B’ġestjoni kondiviża, il-FEMS se jgħin biex jinkiseb dan l-għan billi jappoġġa l-ġbir mis-sajjieda ta’ rkaptu tas-sajd li jkun intilef, u l-ġbir tal-iskart mill-ibħra, u jappoġġa l-investiment fil-portijiet biex dawn ikunu jipprovdu faċilitajiet ta’ akkoljenza xierqa għall-irkaptu l-mitluf u għall-iskart mill-baħar. Se jappoġġa wkoll azzjonijiet maħsubin biex jinkiseb jew jinżamm status ambjentali tajjeb fl-ambjent tal-baħar, kif stabbiliti skont id-Direttiva Kwadru dwar l-Istrateġija Marina, għall-implimentazzjoni ta’ miżuri ta’ protezzjoni tal-ispazju stabbiliti skont dik id-Direttiva, għall-ġestjoni, għar-restawr u għall-monitoraġġ taż-żoni tan-NATURA 2000 u għall-protezzjoni tal-ispeċijiet skont id-Direttivi dwar il-“Ħabitats” u dwar l-“Għasafar”. B’ġestjoni diretta, il-FEMS se jagħti sehem għall-promozzjoni ta’ ibħra nodfa u f’saħħithom u għall-implimentazzjoni tal-Istrateġija Ewropea għall-Plastiks f’Ekonomija Ċirkolari, li ġiet żviluppata fil-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni tas-16 ta’ Jannar 2016, bi qbil mal-għan li jinkiseb jew jinżamm status ambjentali tajjeb fl-ambjent tal-baħar. Il-kontribut għas-sigurtà alimentari fl-Unjoni Is-sajd u l-akkwakultura jikkontribwixxu għas-sigurtà alimentari u għan-nutrizzjoni. Iżda fil-preżent l-Unjoni timporta aktar minn 60% tal-prodotti tas-sajd tagħha, u b’hekk tiddependi ħafna mill-pajjiżi terzi. Hemm l-isfida importanti li jiġi promoss il-konsum tal-proteina mill-ħut prodott fl-Unjoni, waħda ta’ standards ta’ kwalità għolja, u li din tkun disponibbli għall-konsumaturi bi prezzijiet affordabbli. F’dan il-kuntest għandha rwol l-akkwakultura. B’hekk il-FEMS jaf isostni l-promozzjoni u l-iżvilupp sostenibbli tal-akkwakultura, inkluża l-akkwakultura tal-ilma ħelu, għat-trobbija ta’ annimali u pjanti akkwatiċi biex jiġu prodotti l-ikel u materja prima oħra. F’xi Stati Membri għad hemm proċeduri amministrattivi kumplessi, bħal ostakli biex wieħed jikseb l-ispazju, u proċeduri peżanti biex jinkisbu l-liċenzji, li jagħmluha diffiċli għas-settur itejjeb l-idea pubblika tal-frott tal-baħar imrobbi, u biex jagħmlu aktar kompetittiv. Jenħtieġ li l-appoġġ ikun konsistenti mal-pjanijiet strateġiċi pluriennali nazzjonali żviluppati abbażi tar-Regolament tal-PKS. B’mod partikolari se jkunu eliġibbli, l-appoġġ għas-sostenibbiltà ambjentali, għall-investimenti li jiġġeneraw id-dħul, għall-innovazzjoni, għall-ksib ta’ ħiliet professjonali, għat-titjib tal-kundizzjonijiet tax-xogħol, miżuri ta’ kumpens li jipprovdu servizzi ta’ importanza kritika ta’ ġestjoni tal-art u tan-natura. Se jkunu eliġibbli wkoll azzjonijiet tas-saħħa pubblika, skemi ta’ assigurazzjoni tal-istokkijiet tal-akkwakultura u azzjonijiet b’rabta mas-saħħa u t-trattament xieraq tal-annimali. Iżda fil-każ tal-investimenti li jiġġeneraw id-dħul, l-appoġġ jingħata biss permezz ta’ strumenti finanzjarji u l-InvestEU, li joffru aktar ingranaġġ fis-swieq u għaldaqstant huma iżjed rilevanti mill-għotjiet biex jindirizzaw l-isfidi finanzjarji tas-settur. Is-sigurtà tal-ikel tiddependi wkoll minn swieq effiċjenti u organizzati tajjeb, li joħolqu aktar trasparenza, stabbiltà, kwalità u diversità fil-katina tal-provvista, u tiddependi wkoll mill-informazzjoni li jkollhom il-konsumaturi. Għalhekk il-FEMS jista’ jsostni l-kummerċjalizzazzjoni tal-prodotti tas-sajd u tal-akkwakultura, bi qbil mal-għanijiet tal-Organizzazzjoni Komuni tas-Swieq. B’mod partikolari jista’ jsostni l-ħolqien ta’ organizzazzjonijiet tal-produtturi, l-implimentazzjoni tal-pjanijiet ta’ produzzjoni u kummerċjalizzazzjoni, il-promozzjoni ta’ swieq disponibbli u l-iżvilupp u x-xandir ta’ informazzjoni dwar is-suq. L-industrija tal-ipproċessar għandha rwol ukoll fid-disponibbiltà u fil-kwalità tal-prodotti tas-sajd u tal-akkwakultura. Il-FEMS jista’ jsostni l-investiment iffukat f’din l-industrija, dment li dan l-investiment jgħin biex jintlaħqu l-għanijiet tal-organizzazzjoni komuni tas-swieq. L-aħħar data turi li s-settur tal-ipproċessar fl-Unjoni qed jagħti riżultati tajbin u għaldaqstant l-appoġġ se jingħata biss permezz ta’ strumenti finanzjarji u permezz tal-InvestEU, u mhux permezz ta’ għotjiet. L-investimenti fuq skala kbira jistgħu jiġu appoġġati mill Fond Ewropew għall-Iżvilupp Reġjonali. Il-promozzjoni tat-tkabbir ta’ ekonomija blu sostenibbli u t-trawwim ta’ komunitajiet kostali li jiffjorixxu Il-ħolqien tal-impjiegi fir-reġjuni kostali jiddependi mill-iżvilupp tal-ekonomija blu mmexxija lokalment li tagħti ħajja ġdida lin-nisġa soċjali ta’ dawn ir-reġjuni. Sal-2030, l-industriji u s-servizzi oċeaniċi x’aktarx li se jiksbu riżultati aqwa minn dawk tat-tkabbir tal-ekonomija dinjija u jagħtu kontribut importanti għall-impjiegi u għat-tkabbir. Biex ikun sostenibbli, it-tkabbir blu jiddependi mill-innovazzjoni u l-investiment f’negozji marittimi ġodda u fil-bijoekonomija, fosthom mudelli tat-turiżmu sostenibbli, l-enerġija rinnovabbli mill-oċeani, il-kostruzzjoni innovattiva ta’ bastimenti ta’ livell għoli, u servizzi ġodda tal-portijiet li jistgħu joħolqu l-impjiegi u fl-istess ħin itejbu l-iżvilupp lokali. Filwaqt li l-investiment pubbliku fl-ekonomija blu sostenibbli jenħtieġ li jkun settur ewlieni fil-baġit kollu tal-Unjoni, il-FEMS se jkun ikkonċentrat speċifikament fuq il-kundizzjonijiet li jgħinu l-iżvilupp tal-ekonomija blu sostenibbli u fuq it-twarrib tal-ostakli biex ikun iffaċilitat l-investiment u l-iżvilupp ta’ swieq u teknoloġiji jew servizzi ġodda. L-iżvilupp ta’ ekonomija blu sostenibbli jiddependi ħafna mill-isħubijiet bejn partijiet ikkonċernati lokali li jikkontribwixxu għall-ħajja tal-komunitajiet u tal-ekonomiji kostali u interni. Il-FEMS se jipprovdi l-għodod li jippromwovu dawn is-sħubiji. Għalhekk se jappoġġa l-iżvilupp lokali mmexxi mill-komunitajiet (CLLD) b’ġestjoni kondiviża. L-iżvilupp lokali mmexxi mill-komunitajiet lokali kien strument li rnexxa ħafna fil-perjodu tal-2014 sal-2020. Strateġiji bħal dan jagħtu spinta reali lid-diversifikazzjoni ekonomika f’kuntesti lokali permezz tal-iżvilupp tas-sajd kostali u intern, tal-akkwakultura u ta’ ekonomija blu sostenibbli. Dawn jenħtieġ li jiżguraw li l-komunitajiet lokali jisfruttaw aħjar u jibbenefikaw mill-opportunitajiet li toffri l-ekonomija blu sostenibbli billi jsaħħu r-riżorsi ambjentali, kulturali, soċjali u umani u jiksbu l-vantaġġi minnhom. Meta mqabbel mal-perjodu tal-2014 sal-2020, l-ambitu tal-istrateġiji tal-iżvilupp lokali mmexxi mill-komunitajiet lokali bl-appoġġ tal-FEMS se jitwessa’: kull sħubija lokali teħtieġ li tirrifletti l-fokus ewlieni tal-istrateġija tagħha billi tiżgura involviment u rappreżentanza bbilanċjati tal-partijiet ikkonċernati kollha tal-ekonomija blu sostenibbli lokali. Il-FEMS se jappoġġa wkoll l-ekonomija blu sostenibbli b’ġestjoni kondiviża permezz tal-ġbir, tal-ġestjoni u tal-użu ta’ data li ttejjeb l-għarfien dwar l-istat tal-ambjent tal-baħar. Dak l-appoġġ jenħtieġ li jkun immirat biex jissodisfa r-rekwiżiti tad-Direttiva dwar il-Ħabitat u d-Direttiva dwar l-Għasafar, biex isostni l-ippjanar spazjali marittimu u biex itejjeb il-kwalità tad-data u jżid it-tpartit tagħha permezz tan-netwerk Ewropew ta’ Osservazzjoni u Data Marittima. B’ġestjoni diretta u indiretta, il-FEMS se jiffoka fuq il-kundizzjonijiet abilitanti għal ekonomija blu sostenibbli permezz tal-promozzjoni tal-governanza u l-ġestjoni integrati tal-politika marittima, permezz tat-titjib tat-trasferiment u l-użu tar-riċerka, l-innovazzjoni u t-teknoloġija fl-ekonomija blu sostenibbli, permezz tat-titjib tal-ħiliet marittimi, tal-litteriżmu fl-oċeani u tat-tpartit tad-data soċjoekonomika dwar l-ekonomija blu sostenibbli, permezz tal-promozzjoni ta’ ekonomija blu sostenibbli reżiljenti u b’livell baxx ta’ emissjonijiet ta’ karbonju, u permezz tal-iżvilupp ta’ riżerva ta’ proġetti u ta’ strumenti finanzjarji innovattivi. It-tisħiħ tal-governanza tal-oċeani internazzjonali u l-promozzjoni ta’ ibħra u oċeani nodfa, ġestiti b’mod sostenibbli, u fejn jeżistu s-sikurezza u s-sigurtà 60% tal-oċeani huma ’l barra mill-konfini tal-ġuriżdizzjonijiet nazzjonali. Dan ifisser responsabbiltà internazzjonali kondiviża. Il-maġġoranza tal-problemi li jiffaċċaw l-oċeani huma ta’ natura transkonfinali, bħall-isfruttament żejjed, it-tibdil fil-klima, l-aċidifikazzjoni, it-tniġġis, u l-bijodiversità li qed tonqos, u għaldaqstant jeħtieġu reazzjoni kondiviża. Skont il-Konvenzjoni tan-Nazzjonijiet Uniti dwar il-Liġi tal-Baħar, li l-Unjoni tifforma Parti minnha, twaqqfu bosta drittijiet ġuriżdizzjonali, istituzzjonijiet u oqfsa speċifiċi biex jirregolaw u jikkontrollaw l-attività tal-bniedem fl-oċeani. F’dawn l-aħħar snin qed jidher li hemm kunsens globali dwar il-ħtieġa li l-ambjent tal-baħar u l-attivitajiet marittimi tal-bniedem jiġu ġestiti b’mod aktar effettiv biex ikunu indirizzati l-pressjonijiet li dejjem qed jiżdiedu fuq l-oċeani. Fir-rwol tagħha ta’ attur globali, l-Unjoni għandha l-impenn qawwi li tippromwovi l-governanza internazzjonali tal-oċeani bi qbil mal-Komunikazzjoni Konġunta lill-Kunsill, lill-Parlament Ewropew, lill-Kumitat Ekonomiku u Soċjali Ewropew u lill-Kumitat tar-Reġjuni tal-10 ta’ Novembru 2016 bit-titolu “Il-governanza internazzjonali tal-oċeani: aġenda għall-futur tal-oċeani tagħna”. Il-politika dwar il-governanza tal-oċeani tal-Unjoni hija politika ġdida li tittratta l-oċeani b’mod integrat. Il-governanza internazzjonali tal-oċeani mhux biss hija essenzjali biex tinkiseb l-Aġenda 2030 għall-Iżvilupp Sostenibbli, u b’mod partikolari l-Għan ta’ Żvilupp Sostenibbli Nru 14 (“Conserve and sustainably use the oceans, seas and marine resources for sustainable development”), iżda wkoll biex tiggarantixxi ibħra u oċeani li jkunu sikuri, indaf, u ġestiti b’mod sostenibbli, għall-ġenerazzjonijiet li ġejjin. L-Unjoni irid jirnexxilha tara r-riżultati ta’ dawk l-impenji internazzjonali u tkun mutur għall-governanza internazzjonali tal-oċeani mtejba fil-livelli bilaterali, reġjonali u multilaterali, anki fil-prevenzjoni, fl-iskoraġġiment u fl-eliminazzjoni tas-sajd illegali, mhux irrappurtat u mhux irregolat, biex ittejjeb l-istruttura tal-governanza internazzjonali tal-oċeani, biex tnaqqas il-pressjonijiet fuq l-oċeani u fuq l-ibħra, biex toħloq il-kundizzjonijiet għal ekonomija blu sostenibbli, u biex issaħħaħ ir-riċerka u d-data internazzjonali dwar l-oċeani. Il-FEMS se jappoġġa dawk l-impenji u l-għanijiet internazzjonali b’ġestjoni diretta. Huwa mistenni li l-azzjonijiet li jippromwovu l-governanza internazzjonali tal-oċeani fil-kuntest tal-FEMS se jtejbu l-istruttura ġenerali tal-proċessi, il-ftehimiet, ir-regoli u l-istituzzjonijiet internazzjonali u reġjonali biex jirregolaw u jikkontrollaw l-attività tal-bniedem fl-oċeani. Il-FEMS se jiffinanzja l-arranġamenti internazzjonali li kkonkludiet l-Unjoni f’oqsma li mhumiex koperti mill-Ftehimiet ta’ Sħubija dwar is-Sajd Sostenibbli stabbiliti ma’ diversi pajjiżi terzi, u jiffinanzja wkoll il-kontribuzzjoni legali tas-sħubija tal-Unjoni lill-organizzazzjonijiet reġjonali għall-ġestjoni tas-sajd. Il-ftehimiet ta’ sħubija dwar is-sajd sostenibbli u l-organizzazzjonijiet reġjonali għall-ġestjoni tas-sajd se jibqgħu jkunu ffinanzjati taħt linji differenti tal-baġit tal-Unjoni. Għas-sigurtà u d-difiża, huma essenzjali l-protezzjoni tal-fruntieri u s-sorveljanza marittima mtejba. Skont l-Istrateġija tal-Unjoni Ewropea għas-Sigurtà Marittima adottata mill-Kunsill tal-Unjoni Ewropea fl-24 ta’ Ġunju 2014, u l-Pjan ta’ Azzjoni tagħha, adottat fis-16 ta’ Diċembru 2016, l-iskambju tal-informazzjoni u l-kooperazzjoni bejn il-Gwardja Ewropea tal-Fruntiera u tal-Kosta, l-Aġenzija Ewropea għas-Sikurezza Marittima u l-Aġenzija Ewropea għall-Gwardja tal-Fruntiera u tal-Kosta huma importanti ħafna biex jintlaħqu dawn l-għanijiet. Għalhekk il-FEMS se jappoġġa s-sorveljanza marittima u l-kooperazzjoni tal-gwardja tal-kosta taħt ġestjoni kondiviża u ġestjoni diretta, anki billi jinxtraw l-oġġetti meħtieġa biex jitwettqu ħidmiet marittimi bi skopijiet multipli. Se jippermetti wkoll lill-aġenziji rilevanti jimplimentaw l-appoġġ fil-qasam tas-sorveljanza u s-sigurtà marittima b’ġestjoni indiretta.

2018/0210 (COD) Proposta għal REGOLAMENT TAL-PARLAMENT EWROPEW U TAL-KUNSILL dwar il-Fond Ewropew għall-Affarijiet Marittimi u s-Sajd u li jħassar ir-Regolament (UE) Nru 508/2014 tal-Parlament Ewropew u tal-Kunsill

IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 42, l-Artikolu 43(2), l-Artikolu 91(1), l-Artikolu 100(2), l-Artikolu 173(3), l-Artikolu 175, l-Artikolu 188, l-Artikolu 192(1), l-Artikolu 194(2), l-Artikolu 195(2) u l-Artikolu 349 tiegħu, Wara li kkunsidraw il-proposta tal-Kummissjoni Ewropea, Wara li l-abbozz tal-att leġiżlattiv intbagħat lill-parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew, Wara li kkunsidraw l-opinjoni tal-Kumitat tar-Reġjuni, Filwaqt li jaġixxu skont il-proċedura leġiżlattiva ordinarja, Billi: (1)Jenħtieġ li jiġi stabbilit Fond Ewropew għall-Affarijiet Marittimi u s-Sajd (il-FEMS) għall-perjodu tal-2021 sal-2027. Il-mira ta’ dak il-fond trid tkun li l-finanzjament mill-baġit tal-Unjoni jiġi ddedikat biex isostni l-Politika Komuni tas-Sajd (il-PKS), il-politika marittima tal-Unjoni u l-impenji internazzjonali tal-Unjoni fil-qasam tal-governanza tal-oċeani. Dan il-finanzjament huwa mezz ewlieni li jiffaċilita s-sajd sostenibbli u l-konservazzjoni tar-riżorsi bijoloġiċi tal-baħar, għas-sigurtà tal-ikel permezz tal-provvista ta’ prodotti tal-frott tal-baħar, għat-tkabbir ta’ ekonomija blu sostenibbli, u biex l-ibħra u l-oċeani jkunu f’saħħithom, sikuri, nodfa u ġestiti b’mod sostenibbli. (2)L-Unjoni, li hija attur dinji fil-qasam tal-oċeani u l-ħames fost l-akbar produtturi ta’ frott tal-baħar, għandha responsabbiltà kbira ta’ protezzjoni, ta’ konservazzjoni u ta’ użu sostenibbli tal-oċeani u r-riżorsi tagħhom. Il-preżervazzjoni tal-ibħra u tal-oċeani hija tabilħaqq essenzjali għall-popolazzjoni dinjija li qiegħda tikber b’mod mgħaġġel. Hija wkoll ta’ interess soċjoekonomiku għall-Unjoni: l-ekonomija blu sostenibbli tħeġġeġ l-investiment u tagħti spinta lill-impjiegi u lit-tkabbir, trawwem ir-riċerka u l-innovazzjoni u tikkontribwixxi għas-sigurtà tal-enerġija permezz tal-enerġija mill-oċeani. Barra minn hekk, ibħra u oċeani b’element ta’ sigurtà u ta’ sikurezza huma essenzjali għall-kontroll tal-fruntieri u għall-ġlieda dinjija kontra l-kriminalità marittima, u dan jippermettilna nindirizzaw it-tħassib taċ-ċittadini dwar is-sigurtà. (3)Ir-Regolament (UE) xx/xx tal-Parlament Ewropew u tal-Kunsill [ir-Regolament li jistabblixxi Dispożizzjonijiet Komuni] (ir-Regolament dwar Dispożizzjonijiet Komuni”) ġie adottat biex tittejjeb il-koordinazzjoni u biex tiġi armonizzata l-implimentazzjoni tal-appoġġ mill-Fondi b’ġestjoni kondiviża (“il-Fondi”), bl-għan ewlieni li jiġi ssimplifikat b’mod koerenti t-twettiq tal-politiki. Dawk id-dispożizzjonijiet komuni japplikaw għall-parti tal-FEMS li hija taħt ġestjoni kondiviża. Il-Fondi għandhom għanijiet komplimentari u l-istess mod ta’ ġestjoni. Għaldaqstant, ir-Regolament (UE) Nru [ir-Regolament li jistabbilixxi Dispożizzjonijiet Komuni] jistipula sensiela ta’ għanijiet ġenerali komuni u prinċipji ġenerali, bħas-sħubija u l-governanza f’diversi livelli. Dak ir-Regolament fih ukoll l-elementi komuni tal-ippjanar strateġiku u tal-ipprogrammar, fosthom dispożizzjonijiet dwar il-Ftehim ta’ Sħubija li se jiġi konkluż ma’ kull Stat Membru, u jistabbilixxi approċċ komuni biex il-Fondi jintużaw f’direzzjonijiet li jtejbu l-prestazzjoni. Għalhekk, dan jinkludi kundizzjonijiet abilitanti, analiżi tal-prestazzjoni, u arranġamenti għall-monitoraġġ, ir-rappurtar u l-evalwazzjoni. Ġew stabbiliti wkoll dispożizzjonijiet komuni fir-rigward tar-regoli ta’ eliġibbiltà, u ġew iddefiniti arranġamenti speċjali għall-istrumenti finanzjarji u għall-użu tal-InvestEU, għall-iżvilupp lokali mmexxi mill-komunità u għall-ġestjoni finanzjarja. Xi arranġamenti ta’ ġestjoni u kontroll huma wkoll komuni għall-Fondi kollha. Il-komplementarjetajiet bejn il-Fondi, fosthom il-FEMS, u programmi oħrajn tal-Unjoni, jenħtieġ li jkunu deskritti fil-Ftehim ta’ Sħubija, bi qbil mar-Regolament (UE) Nru [ir-Regolament dwar Dispożizzjonijiet Komuni]. (4)Għal dan ir-Regolament japplikaw ir-regoli finanzjarji orizzontali adottati mill-Parlament Ewropew u mill-Kunsill abbażi tal-Artikolu 322 tat-Trattat dwar il-Funzjonament tal-Unjoni Ewropea. Dawn ir-Regoli huma stabbiliti fir-Regolament (UE) xx/xx tal-Parlament Ewropew u tal-Kunsill [ir-Regolament dwar ir-regoli finanzjarji li japplikaw għall-baġit ġenerali tal-Unjoni] (ir-“Regolament Finanzjarju”) u b’mod partikolari jiddeterminaw il-proċedura biex jiġi stabbilit u implimentat il-baġit permezz ta’ għotjiet, akkwisti, premijiet, u implimentazzjoni indiretta, u jipprevedu l-kontrolli fuq ir-responsabbiltà tal-atturi finanzjarji. Ir-regoli adottati abbażi tal-Artikolu 322 tat-Trattat jikkonċernaw ukoll il-ħarsien tal-baġit tal-Unjoni f’każ ta’ defiċjenzi ġenerali rigward is-saltna tad-dritt fl-Istati Membri, billi l-ħarsien tal-istat tad-dritt huwa prekondizzjoni essenzjali tal-ġestjoni finanzjarja tajba u tal-finanzjament effettiv tal-Unjoni. (5)B’direzzjoni diretta, jenħtieġ li l-FEMS jiżviluppa sinerġiji u komplementarjetajiet ma’ fondi u programmi oħrajn rilevanti tal-Unjoni. Jenħtieġ li jippermetti wkoll il-finanzjament fil-forma ta’ strumenti finanzjarji f’operazzjonijiet ta’ taħlit implimentati bi qbil mar-Regolament (UE) xx/xx tal-Parlament Ewropew u tal-Kunsill [ir-Regolament dwar l-InvestEU]. (6)L-appoġġ fil-qafas tal-FEMS jenħtieġ li jintuża biex jindirizza l-fallimenti tas-suq jew is-sitwazzjonijiet ta’ investiment subottimali, b’mod proporzjonat, mingħajr duplikazzjoni jew l-esklużjoni tal-finanzjament privat, u jrid ikollu valur miżjud Ewropew ċar. Jenħtieġ li l-appoġġ ikollu valur miżjud Ewropew ċar. (7)It-tipi ta’ finanzjament u l-metodi tal-implimentazzjoni skont dan ir-Regolament jenħtieġ li jintagħżlu skont kemm jistgħu jilħqu l-prijoritajiet stabbiliti għall-azzjonijiet u jagħtu r-riżultati filwaqt li jitqiesu, b’mod partikolari, l-ispejjeż tal-kontrolli, il-piż amministrattiv u r-riskju ta’ nonkonformità mistenni. Jenħtieġ li dan ikun jinkludi kunsiderazzjoni li jintużaw somom f’daqqa, rati fissi u spejjeż għal kull unità, kif ukoll finanzjament mingħajr rabta mal-ispejjeż, kif imsemmi fl-Artikolu 125(1) tar-Regolament Nru [ir-Regolament dwar ir-regoli finanzjarji li japplikaw għall-baġit ġenerali tal-Unjoni]. (8)Il-qafas finanzjarju pluriennali stabbiliti fir-Regolament (UE) xx/xx jipprevedi li l-baġit tal-Unjoni jenħtieġ li jkompli jsostni s-sajd u l-politiki marittimi. Bil-prezzijiet attwali l-baġit tal-FEMS, huwa mistenni li jammonta għal EUR 6 140 000 000. Ir-riżorsi tal-FEMS jenħtieġ li jinqasmu bejn il-ġestjoni kondiviża, il-ġestjoni diretta u l-ġestjoni indiretta. EUR 5 311 000 000 jenħtieġ li jkunu allokati għall-appoġġ b’ġestjoni kondiviża u EUR 829 000 000 għall-appoġġ b’ġestjoni diretta u indiretta. Biex tkun żgurata l-istabbiltà, b’mod partikolari fejn għandu x’jaqsam mal-ksib tal-għanijiet tal-PKS, id-definizzjoni tal-allokazzjonijiet nazzjonali b’ġestjoni kondiviża għall-perjodu ta’ pproggrammar tal-2021 sal-2027 jenħtieġ li tkun ibbażata fuq l-ishma tal-FEMS tal-perjodu 2014 sal-2020. Jenħtieġ li jiġu riżervati ammonti speċifiċi għar-reġjuni ultraperifiċi, għall-kontroll u l-infurzar u għall-ġbir u l-ipproċessar tad-data kemm għall-ġestjoni tas-sajd kif ukoll għall-finijiet xjentifiċi, filwaqt li l-ammonti għall-waqfien permanenti u għall-waqfien straordinarju mill-attivitajiet tas-sajd jenħtieġ li jkunu limitati.

(9)Is-settur marittimu Ewropew jimpjega aktar minn ħames miljun ruħ u jiġġenera kważi EUR 500 biljun fis-sena, b’potenzjal li joħloq ħafna aktar impjiegi. L-output tal-ekonomija globali mill-oċeani attwalment huwa stmat EUR 1,3 triljuni, u dan jaf jiżdied aktar mid-doppju sal-2030. Il-ħtieġa li jintlaħqu l-miri tal-emissjonijiet tad-diossidu tal-karbonju, li tiżdied l-effiċjenza fl-użu tar-riżorsi u li titnaqqas l-impronta ambjentali tal-ekonomija blu mexxiet l-impenn lejn l-innovazzjoni f’setturi oħrajn, bħal dak tat-tagħmir marittimu, tal-bini tal-bastimenti, tal-osservazzjoni tal-oċeani, tat-tħammil, tal-protezzjoni tal-kosta, u tal-bini marittimu. L-investiment fl-ekonomija marittima ġie ffinanzjat bil-fondi strutturali tal-Unjoni, b’mod partikolari l-Fond Ewropew għall-Iżvilupp Reġjonali (il-FEŻR) u l-Fond Ewropew għall-Affarijiet Marittimi u s-Sajd (il-FEMS). Jenħtieġ li jintużaw għodod ġodda tal-investiment, bħall-InvestEU biex jintlaħaq il-potenzjal tat-tkabbir tas-settur. (10)Jenħtieġ li l-FEMS ikun ibbażat fuq erba’ prijoritajiet: it-trawwim tas-sajd sostenibbli u l-konservazzjoni tar-riżorsi bijoloġiċi tal-baħar; il-kontribut għas-sigurtà tal-ikel fl-Unjoni permezz ta’ swieq u akkwakultura kompetittivi u sostenibbli; il-promozzjoni tat-tkabbir ta’ ekonomija blu sostenibbli u t-trawwim ta’ komunitajiet kostali li jiffjorixxu; it-tisħiħ tal-governanza tal-oċeani internazzjonali u b’hekk l-appoġġ ta’ ibħra u oċeani sikuri, indaf u ġestiti b’mod sostenibbli. Dawk il-prijoritajiet jenħtieġ li jiġu segwiti permezz tal-ġestjoni kondiviża, il-ġestjoni diretta u l-ġestjoni indiretta. (11)Il-FEMS wara l-2020 jenħtieġ li jkun ibbażat fuq arkitettura ssimplifikata mingħajr ma jiġu predefiniti miżuri u regoli tal-eliġibbiltà ddettaljati b’mod wisq preskrittiv. Minflok ma jsir hekk, jenħtieġ li jkunu deskritti oqsma ġenerali ta’ appoġġ skont kull prijorità. Għaldaqstant, jenħtieġ li l-Istati Membri jfasslu l-programmi tagħhom fejn jindikaw l-aħjar mezzi biex jintlaħqu l-prijoritajiet. Għadd ta’ miżuri diversi identifikati fil-programmi mill-Istati Membri jaf jiġu appoġġati skont ir-regoli stabbiliti f’dan ir-Regolament u fir-Regolament (UE) Nru [ir-Regolament dwar Dispożizzjonijiet Komuni], dment li jkunu koperti mill-oqsma tal-appoġġ identifikati f’dan ir-Regolament. Madankollu, jenħtieġ li tiġi stabbilita lista ta’ operazzjonijiet li mhumiex eliġibbli biex jiġu evitati impatti detrimentali għall-konservazzjoni tas-sajd, pereżempju projbizzjoni ġenerali ta’ investimenti li jżidu l-kapaċità tas-sajd. Barra minn hekk, l-investimenti u l-kumpensi għall-flotta tas-sajd jenħtieġ li jkunu strettament ikkundizzjonati mill-konsistenza mal-għanijiet ta’ konservazzjoni tal-PKS. (12)L-Aġenda 2030 għall-Iżvilupp Sostenibbli tan-Nazzjonijiet Uniti identifikat il-konservazzjoni tal-oċeani u l-użu sostenibbli tagħhom bħala wieħed mis-17-il Għan ta’ Żvilupp Sostenibbli (SDG 14). L-Unjoni hija impenjata bis-sħiħ lejn dak il-għan u lejn l-implimentazzjoni tiegħu. F’dak il-kuntest, impenjat ruħha li tippromwovi ekonomija blu sostenibbli li tkun konsistenti mal-ippjanar spazjali marittimu, mal-konservazzjoni tar-riżorsi bijoloġiċi u mal-kisba ta’ status ambjentali tajjeb, li tipprojbixxi ċerti forom ta’ sussidji tas-sajd li jkomplu jżidu mal-kapaċità żejda u mas-sajd eċċessiv, li telimina s-sussidji li jgħinu s-sajd illegali, mhux irrappurtat u mhux irregolat, u li ma tintroduċix sussidji ġodda ta’ dan it-tip. Jenħtieġ li dan ir-riżultat jinkiseb min-negozjati dwar is-sussidji għas-sajd mal-Organizzazzjoni Dinjija tal-Kummerċ. Barra minn hekk, waqt in-negozjati tal-Organizzazzjoni Dinjija tal-Kummerċ fis-Summit Dinji dwar l-Iżvilupp Sostenibbli fl-2002 u fl-2012 waqt il-Konferenza tan-Nazzjonijiet Uniti dwar l-Iżvilupp Sostenibbli (Rio+20), l-Unjoni impenjat ruħha li telimina s-sussidji li jikkontribwixxu għall-kapaċità żejda fis-sajd u għas-sajd eċċessiv. (13)Biex jirrifletti l-importanza li jiġi indirizzat it-tibdil fil-klima bi qbil mal-impenn tal-Unjoni li timplimenta l-Ftehim ta’ Pariġi, u l-Għanijiet ta’ Żvilupp Sostenibbli tan-Nazzjonijiet Uniti, jenħtieġ li dan ir-Regolament jikkontribwixxi għall-azzjonijiet klimatiċi ewlenin u jwassal biex tintlaħaq mira ġenerali ta’ 25% tal-infiq tal-baġit li jappoġġaw l-għanijiet klimatiċi. L-azzjonijiet skont dan ir-Regolament huma mistennija li jikkontribwixxu 30% tal-pakkett finanzjarju ġenerali tal-FEMS għall-għanijiet klimatiċi. L-azzjonijiet rilevanti se jiġu identifikati waqt it-tħejjija u l-implimentazzjoni tal-FEMS, u jiġu evalwati mill-ġdid fil-kuntest tal-proċessi rilevanti ta’ evalwazzjoni u ta’ rieżami. (14)Jenħtieġ li l-FEMS jikkontribwixxi għall-ksib tal-għanijiet ambjentali tal-Unjoni. Jenħtieġ li din il-kontribuzzjoni tiġi rintraċċata bl-użu tal-markaturi ambjentali tal-Unjoni u tiġi rrappurtata b’mod regolari fil-kuntest tal-evalwazzjonijiet u r-rapport annwali dwar il-prestazzjoni. (15)Skont l-Artikolu 42 tar-Regolament (UE) Nru 1380/2013 tal-Parlament Ewropew u tal-Kunsill (“ir-Regolament tal-PKS”), għajnuna finanzjarja mill-Unjoni fil-kuntest tal-FEMS jenħtieġ li tkun ikkundizzjonata mill-konformità mar-regoli tal-PKS. L-applikazzjonijiet mingħand benefiċjarji li ma jikkonformawx mar-regoli tal-PKS applikabbli jenħtieġ li ma jintlaqgħux. (16)Biex jiġu indirizzati l-kundizzjonijiet speċifiċi tal-PKS imsemmija fir-Regolament (UE) Nru 1380/2013, u biex jgħin biex jiġu rispettati r-regoli tal-PKS, jenħtieġ li jiġu stabbiliti dispożizzjonijiet addizzjonali mar-regoli dwar l-interruzzjoni, is-sospensjoni u l-korrezzjonijet finanzjarji kif stabbilit fir-Regolament (UE) Nru [ir-Regolament li jistabbilixxi dispożizzjonijiet komuni]. Meta Stat Membru jew benefiċjarju ma jkunx ikkonforma mal-obbligi tiegħu skont il-PKS, jew meta l-Kummissjoni jkollha l-provi li jissuġġerixxu nuqqas ta’ konformità, jenħtieġ li l-Kummissjoni tkun tista’ tinterrompi l-iskadenzi tal-pagamenti bħala miżura ta’ prekawzjoni. Barra mill-possibbiltà li tiġi interrotta l-iskadenza tal-pagamenti, u biex jiġi evitat ir-riskju li jitħallas infiq mhux eliġibbli, jenħtieġ li l-Kummissjoni tkun tista’ tissospendi l-pagamenti u timponi l-korrezzjonijiet finanzjarji f’każijiet serji ta’ ksur tar-regoli tal-PKS minn xi Stat Membru. (17)F’dawn l-aħħar snin, permezz tal-PKS sar ħafna progress biex l-istokkijiet tal-ħut inġabu lura f’livelli tajbin, biex tinżied il-profitabbiltà tal-industrija tas-sajd tal-Unjoni, u biex jiġu kkonservati l-ekosistemi marini. Madankollu, għad fadal sfidi sostanzjali biex jintlaħqu l-għanijiet soċjoekonomiċi u ambjentali tal-PKS. Dawn jeħtieġu li jitkompla l-appoġġ wara l-2020, speċjalment fil-baċiri tal-baħar, fejn il-progress sar aktar bil-mod. (18)Is-sajd huwa essenzjali għall-għajxien u għall-patrimonju kulturali ta’ bosta komunitajiet kostali fl-Unjoni, speċjalment f’dawk fejn is-sajjieda kostali ż-żgħar għandhom rwol importanti. Billi l-età medja ta’ ħafna komunitajiet ta’ sajjieda hija ogħla minn 50 sena, it-tiġdid tal-ġenerazzjonijiet u d-diversifikazzjoni tal-attivitajiet għadhom ta’ sfida. (19)Jenħtieġ li l-FEMS jimmira li jilħaq l-għanijiet ambjentali, ekonomiċi, soċjali u tal-impjiegi tal-PKS, kif iddefinit fl-Artikolu 2 tar-Regolament (UE) Nru 1380/2013. Dan l-appoġġ jenħtieġ li jiżgura li l-attivitajiet tas-sajd ikunu ambjentalment sostenibbli fit-tul u jkunu ġestiti b’mod li jkun konsistenti mal-għanijiet li jinkisbu l-benefiċċji ekonomiċi, soċjali u tal-impjieg, u li jikkontribwixxi lejn id-disponibbiltà tal-provvisti tal-ikel. (20)Jenħtieġ li l-appoġġ mill-FEMS ikun immirat biex jinkiseb u jinżamm is-sajd sostenibbli bbażat fuq ir-rendiment massimu sostenibbli u biex jitnaqqsu kemm jista’ jkun l-impatti negattivi tal-attivitajiet tas-sajd fuq l-ekosistema tal-baħar. Dak l-appoġġ jenħtieġ li jinkludi l-innovazzjoni u l-investiment fi prattiki u tekniki tas-sajd b’impatt baxx, u li huma reżiljenti għall-klima u li jemittu livell baxx ta’ karbonju. (21)L-obbligu ta’ ħatt l-art huwa wieħed mill-isfidi ewlenin tal-PKS. Huwa ssarraf f’tibdil sinifikanti għas-settur fil-prattiki tas-sajd, kultant bi spiża finanzjarja importanti. Għaldaqstant jenħtieġ li jkun possibbli li l-FEMS jappoġġa l-innovazzjoni u l-investimenti li jgħinu fl-implimentazzjoni tal-obbligu ta’ ħatt l-art, b’rata ta’ intensità ta’ għajnuna ogħla minn dik li tapplika għal operazzjonijiet oħrajn, bħall-investiment fi rkaptu tas-sajd selettiv, fit-titjib tal-infrastrutturi tal-portijiet, u fil-kummerċjalizzazzjoni ta’ qabdiet mhux mixtieqa. Jenħtieġ ukoll li l-FEMS jagħti rata ta’ intensità massima tal-għajnuna ta’ 100% għat-tfassil, l-iżvilupp, il-monitoraġġ, l-evalwazzjoni u l-ġestjoni ta’ sistemi trasparenti għall-iskambju ta’ opportunitajiet tas-sajd bejn l-Istati Membri (“skambji ta’ kwoti”), biex jiġi mmitigat l-effett tal-“ispeċijiet bi kwota limitanti” li jikkawża l-obbligu ta’ ħatt l-art. (22)Jenħtieġ li jkun possibbli li l-FEMS ikun jista’ jappoġġa wkoll l-innovazzjoni u l-investiment abbord il-bastimenti tas-sajd biex jittejbu l-kundizzjonijiet tas-saħħa, tas-sikurezza u tax-xogħol, l-effiċjenza fl-użu tal-enerġija u l-kwalità tal-qabdiet. Madankollu, dan l-appoġġ ma għandux iwassal għal żieda fil-kapaċità tas-sajd jew fil-kapaċità tas-sejba tal-ħut, u ma jridx jingħata sempliċiment biex jiġu ssodisfati rekwiżiti li huma obbligatorji skont il-liġi tal-Unjoni jew dik nazzjonali. Bl-istruttura mingħajr miżuri preskrittivi, jenħtieġ li tkun responsabbiltà tal-Istati Membri li jiddefinixxu r-regoli preċiżi tal-eliġibbiltà għal dawk l-investimenti. F’dak li għandu x’jaqsam mal-kundizzjonijiet tas-saħħa, tas-sikurezza u tax-xogħol abbord il-bastimenti tas-sajd, jenħtieġ li jkun permess li tingħata għajnuna b’rata ta’ intensità ogħla minn ta’ operazzjonijiet oħrajn. (23)Il-kontroll tas-sajd huwa essenzjali għall-implimentazzjoni tal-PKS. Għalhekk, b’ġestjoni kondiviża, jenħtieġ li l-FEMS isostni l-iżvilupp u l-implimentazzjoni ta’ sistema ta’ kontroll tas-sajd tal-Unjoni kif speċifikat fir-Regolament tal-Kunsill (KE) Nru 1224/2009 (“ir-Regolament dwar il-Kontroll”). Ċerti obbligi previsti bir-reviżjoni tar-Regolament dwar il-Kontroll jiġġustifikaw l-appoġġ speċifiku mill-FEMS, jiġifieri s-sistemi ta’ trekkjar tal-bastimenti u sistemi elettroniċi ta’ rappurtar obbligatorji fil-każ ta’ bastimenti tas-sajd kostali artiġjanali, is-sistemi ta’ sorveljanza elettronika mill-bogħod obbligatorji, u l-kejl u r-reġistrazzjoni kontinwi tal-potenza propulsiva tal-magni obbligatorji. Barra minn hekk, jenħtieġ li jintużaw ukoll l-investimenti tal-Istati Membri fl-assijiet tal-kontroll li jintużaw għas-sorveljanza marittima u għall-kooperazzjoni fil-funzjonijiet tal-gwardja kostali. (24)Is-suċċess tal-PKS jiddependi mid-disponibbiltà tal-pariri xjentifiċi għall-ġestjoni tas-sajd, u minħabba f’hekk jiddependi wkoll mid-disponibbiltà tad-data dwar is-sajd. Minħabba l-isfidi u l-ispejjeż meħtieġa biex tinkiseb data li tkun affidabbli u sħiħa, jenħtieġ li jiġu appoġġati l-azzjonijiet tal-Istati Membri biex jiġbru u jipproċessaw id-data skont ir-Regolament (UE) Nru 2017/1004 tal-Parlament Ewropew u tal-Kunsill (“ir-Regolament dwar il-Qafas tal-Ġbir ta’ Data”) u biex jikkontribwixxu għall-aħjar parir xjentifiku disponibbli. Dan l-appoġġ jenħtieġ li jippermetti sinerġiji mal-ġbir u l-ipproċessar ta’ tipi oħra ta’ data marina. (25)Jenħtieġ li l-FEMS jappoġġa l-implimentazzjoni effettiva bbażata fuq l-għarfien, u governanza tal-PKS b’ġestjoni diretta permezz tal-pariri xjentifiċi li jingħataw, l-iżvilupp u l-implimentazzjoni ta’ sistema tal-Unjoni ta’ kontroll tas-sajd, it-tħaddim ta’ Kunsilli Konsultattivi, u l-kontribuzzjonijiet volontarji lill-organizzazzjonijiet internazzjonali. (26)Minħabba l-isfidi li jeżistu biex jinkisbu l-għanijiet ta’ konservazzjoni tal-PKS, jenħtieġ li jkun possibbli li l-FEMS jappoġġa l-azzjonijiet ta’ ġestjoni tas-sajd u tal-flotot tas-sajd. F’dan il-kuntest, kultant għadu meħtieġ l-appoġġ għall-addattament ta’ ċerti segmenti tal-flotta u għal ċerti baċiri tal-baħar. Dan l-appoġġ jenħtieġ li jkun strettament immirat lejn il-konservazzjoni u l-isfruttament sostenibbli tar-riżorsi bijoloġiċi tal-baħar, u jkun immirat biex jikseb bilanċ bejn il-kapaċità tas-sajd u l-opportunitajiet tas-sajd disponibbli. Għalhekk, jenħtieġ li jkun possibbli li l-FEMS ikun jista’ jappoġġa l-waqfien permanenti mill-attivitajiet tas-sajd f’segmenti tal-flotta li fihom il-kapaċità tas-sajd ma tkunx proporzjonata mal-opportunitajiet tas-sajd disponibbli. Jenħtieġ li tali appoġġ ikun għodda tal-pjanijiet ta’ azzjoni għall-aġġustament tas-segmenti tal-flotta li jkollhom kapaċità strutturali żejda identifikata, kif previst fl-Artikolu 22(4) tar-Regolament (UE) Nru 1380/2013, u jenħtieġ li jkun implimentat billi jiġi skrappjat il-bastiment tas-sajd, inkella billi jiġi dekommissjonat u mmodifikat għal attivitajiet differenti. Jekk il-modifika retroattiva tkun se twassal biex ikun hemm aktar pressjoni tas-sajd rikreattiv fuq l-ekosistema tal-baħar, jenħtieġ li l-appoġġ jingħata biss jekk jikkonforma mal-PKS u mal-għanijiet tal-pjanijiet pluriennali rilevanti. Biex tkun żgurata l-konsistenza tal-addattament strutturali tal-flotta mal-għanijiet ta’ konservazzjoni, l-appoġġ għall-waqfien permanenti mill-attivitajiet tas-sajd jenħtieġ li jkun strettament b’kundizzjonijiet preċiżi u marbut mal-kisba tar-riżultati. Għalhekk jenħtieġ li dan jiġi implimentat biss b’“finanzjament mhux marbut mal-ispejjeż, kif previst fir-Regolament (UE) Nru [ir-Regolament li jistabbilixxi Dispożizzjonijiet Komuni]. Skont dan il-mekkaniżmu, jenħtieġ li l-Istati Membri ma jiġux rimburżati mill-Kummissjoni għall-waqfien permanenti mill-attivitajiet tas-sajd skont l-ispejjeż reali li jkunu ġġarrbu, iżda skont li jiġu ssodisfati l-kundizzjonijiet u li jkunu nkisbu r-riżultati. Biex jintlaħaq dan l-għan, jenħtieġ li l-Kummissjoni tistabbilixxi f’att delegat tali kundizzjonijiet li jenħtieġ li jkunu marbutin mal-kisba tal-għanijiet ta’ konservazzjoni tal-PKS. (27)Billi fil-biċċa l-kbira l-attivitajiet tas-sajd ma jistgħux ikunu previsti, jista’ jkun hemm ċirkostanzi eċċezzjonali li jwasslu għal telf ekonomiku sinifikanti għas-sajjieda. Biex jittaffew dawk il-konsegwenzi, jenħtieġ li l-FEMS ikun jista’ jappoġġa kumpens għall-waqfien straordinarju tal-attivitajiet tas-sajd li jkun irriżulta mill-implimentazzjoni ta’ ċerti miżuri ta’ konservazzjoni, jiġifieri l-pjanijiet pluriennali, il-miri tal-konservazzjoni u l-isfruttament sostenibbli tal-istokkijiet, il-miżuri biex il-kapaċità tas-sajd tal-bastimenti tiġi addattata għall-opportunitajiet tas-sajd disponibbli u l-miżuri tekniċi, mill-implimentazzjoni ta’ miżuri ta’ emerġenza, mill-interruzzjoni tal-applikazzjoni ta’ xi ftehim ta’ sħubija dwar is-sajd sostenibbli minħabba forza maġġuri, minħabba xi diżastru naturali jew xi inċident ambjentali. Jenħtieġ li l-appoġġ jingħata biss jekk l-impatt ta’ dawn iċ-ċirkostanzi fuq is-sajjieda jkun sinifikanti, jiġifieri jekk l-attivitajiet kummerċjali tal-bastiment ikkonċernat jitwaqqfu għal mill-inqas 90 jum konsekuttiv, u jekk it-telf ekonomiku li jirriżulta mill-waqfien tas-sajd jammonta għal aktar minn 30% tad-dħul annwali medju tan-negozju kkonċernat waqt perjodu speċifiku. Jenħtieġ li jitqiesu l-ispeċifiċitajiet tas-sajd tas-sallur fil-kundizzjonijiet biex jingħata dan l-appoġġ. (28)Is-sajd kostali artiġjanali huwa s-sajd b’bastimenti b’tul ta’ inqas minn 12-il metru u li ma jużawx irkaptu rmunkat. Dak is-settur jirrappreżenta kważi 75% tal-bastimenti tas-sajd kollha rreġistrati fl-Unjoni u kważi nofs l-impjiegi kollha fis-settur tas-sajd. L-operaturi tas-sajd kostali artiġjanali jiddependu b’mod partikolari fuq stokkijiet tal-ħut b’saħħithom għad-dħul ewlieni tagħhom. Għalhekk, jenħtieġ li l-FEMS jagħtihom trattament preferenzjali permezz ta’ rata ta’ intensità tal-għajnuna ta’ 100%, anki għall-operazzjonijiet marbuta mal-kontroll u l-infurzar, biex jinkoraġġixxi l-prattiki tas-sajd sostenibbli. Barra minn hekk, ċerti oqsma ta’ appoġġ jenħtieġ li jkunu rriżervati għas-sajd artiġjanali fis-segmenti tal-flotta fejn il-kapaċità tas-sajd tkun f’bilanċ mal-opportunitajiet tas-sajd disponibbli, jiġifieri l-appoġġ tax-xiri ta’ bastimenti użati u tat-tibdil jew il-modernizzazzjoni tal-magni tal-bastimenti. Barra minn hekk, l-Istati Membri jeħtiġilhom jinkludu fil-programm tagħhom pjan ta’ azzjoni għas-sajd kostali artiġjanali, li jenħtieġ li jiġi ssorveljat skont l-indikaturi, li jridu jiffissaw stadji importanti u miri għalihom.

(29)Kif hemm deskritt fil-Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew, lill-Kumitat tar-Reġjuni u lill-Bank Ewropew tal-Investiment, tal-24 ta’ Ottubru 2017 bit-titolu “Sħubija strateġika aktar b’saħħitha u mġedda mar-reġjuni ultraperiferiċi tal-UE” ir-reġjuni ultraperifiċi jiffaċċaw sfidi speċifiki minħabba li huma reġjuni mbiegħda, u minħabba t-topografija u l-klima, kif imsemmi fl-Artikolu 349 tat-Trattat, u għandhom ukoll vantaġġi speċifiċi li bihom jistgħu jiżviluppaw ekonomija blu sostenibbli. Għalhekk, għal kull reġjun ultraperiferiku, jenħtieġ li jinthemeż pjan ta’ azzjoni għall-iżvilupp ta’ setturi sostenibbli tal-ekonomija blu, inkluż l-isfruttar sostenibbli tas-sajd u l-akkwakultura, mal-programm tal-Istati Membri kkonċernati, u jenħtieġ li tkun riżervata allokazzjoni finanzjarja biex issostni l-implimentazzjoni ta’ dawn il-pjanijiet ta’ azzjoni. Jenħtieġ li l-FEMS jappoġġa wkoll il-kumpens tal-ispejjeż addizzjonali li jġarrbu r-reġjuni ultraperifiċi minħabba l-pożizzjoni u l-insularità tagħhom. Dak l-appoġġ jenħtieġ li jkun limitat għal perċentwal ta’ din l-allokazzjoni finanzjarja ġenerali. Barra minn hekk jenħtieġ li tiġi applikata rata ta’ intensità ta’ għajnuna ogħla fir-reġjuni ultraperifiċi minn dik li tapplika għal operazzjonijiet oħrajn. (30)B’ġestjoni kondiviża jenħtieġ li l-FEMS ikun jista jappoġġa l-protezzjoni u r-restawr tal-bijodiversità u tal-ekosistemi tal-baħar. Għalhekk jenħtieġ li jingħata l-appoġġ biex jikkompensa l-ġbir mis-sajjieda ta’ rkaptu tas-sajd li jkun intilef, u l-ġbir tal-iskart mill-ibħra, u jsostni l-investiment fil-portijiet biex dawn ikunu jipprovdu faċilitajiet ta’ akkoljenza xierqa għal dan l-irkaptu mitluf u għall-iskart mill-baħar. Jenħtieġ li l-appoġġ ikun disponibbli wkoll għall-azzjonijiet favur il-kisba jew iż-żamma ta’ status ambjentali tajjeb fl-ambjent tal-baħar, kif stipulat fid-Direttiva 2008/56/KE tal-Parlament Ewropew u tal-Kunsill (“id-Direttiva Kwadru dwar l-Istrateġija Marina”), għall-implimentazzjoni ta’ miżuri ta’ protezzjoni tal-ispazju stabbiliti skont dik id-Direttiva u, bi qbil mal-oqfsa ta’ azzjoni prijoritizzati stabbiliti skont id-Direttiva tal-Kunsill 92/43/KEE (“id-Direttiva dwar il-Ħabitats”), għall-ġestjoni, ir-restawr u l-monitoraġġ taż-żoni tan-NATURA 2000, kif ukoll għall-protezzjoni tal-ispeċijiet skont id-Direttiva 92/43/KEE u d-Direttiva 2009/147/KE tal-Parlament Ewropew u tal-Kunsill (“id-Direttiva dwar l-Għasafar”). Jenħtieġ li b’ġestjoni diretta l-FEMS jappoġġa l-promozzjoni ta’ ibħra nodfa u f’saħħithom u l-implimentazzjoni tal-istrateġija Ewropea għall-Plastiks f’Ekonomija Ċirkolari, li ġiet żviluppata fil-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni tas-16 ta’ Jannar 2016, bi qbil mal-għan li jinkiseb jew jinżamm status ambjentali tajjeb fl-ambjent tal-baħar. (31)Is-sajd u l-akkwakultura jikkontribwixxu għas-sigurtà alimentari u għan-nutrizzjoni. Iżda fil-preżent l-Unjoni timporta aktar minn 60% tal-prodotti tas-sajd tagħha, u b’hekk tiddependi ħafna mill-pajjiżi terzi. Hemm l-isfida importanti li jiġi promoss il-konsum tal-proteina mill-ħut prodott fl-Unjoni, waħda ta’ standards ta’ kwalità għolja, u li din tkun disponibbli għall-konsumaturi bi prezzijiet affordabbli. (32)Jenħtieġ li jkun possibbli li l-FEMS ikun jista’ jappoġġa l-promozzjoni u l-iżvilupp sostenibbli tal-akkwakultura, inkluża l-akkwakultura tal-ilma ħelu, għat-trobbija ta’ annimali u pjanti akkwatiċi biex jiġu prodotti l-ikel u materja prima oħra. F’xi Stati Membri għad hemm proċeduri amministrattivi kumplessi, bħal ostakli biex wieħed jikseb l-ispazju, u proċeduri peżanti biex jinkisbu l-liċenzji, li jagħmluha diffiċli għas-settur itejjeb l-idea pubblika tal-frott tal-baħar imrobbi, u biex jagħmlu aktar kompetittiv. Jenħtieġ li l-appoġġ ikun konsistenti mal-pjanijiet strateġiċi pluriennali nazzjonali żviluppati abbażi tar-Regolament (UE) Nru 1380/2013. B’mod partikolari jenħtieġ li jkunu eliġibbli, l-appoġġ għas-sostenibbiltà ambjentali, għall-investimenti li jiġġeneraw id-dħul, għall-innovazzjoni, għall-ksib ta’ ħiliet professjonali, għat-titjib tal-kundizzjonijiet tax-xogħol, miżuri ta’ kumpens li jipprovdu servizzi ta’ importanza kritika ta’ ġestjoni tal-art u tan-natura. Jenħtieġ li jkunu eliġibbli wkoll azzjonijiet tas-saħħa pubblika, skemi ta’ assigurazzjoni tal-istokkijiet tal-akkwakultura u azzjonijiet b’rabta mas-saħħa u t-trattament xieraq tal-annimali. Iżda fil-każ tal-investimenti li jiġġeneraw id-dħul, jenħtieġ li l-appoġġ jingħata biss permezz ta’ strumenti finanzjarji u l-InvestEU, li joffru aktar ingranaġġ fis-swieq u għaldaqstant huma iżjed rilevanti mill-għotjiet biex jindirizzaw l-isfidi finanzjarji tas-settur. (33)Is-sigurtà tal-ikel tiddependi minn swieq effiċjenti u organizzati tajjeb, li joħolqu aktar trasparenza, stabbiltà, kwalità u diversità fil-katina tal-provvista, u tiddependi wkoll mill-informazzjoni li jkollhom il-konsumaturi. Għal dan il-għan, jenħtieġ li l-FEMS ikun jista’ jappoġġa l-kummerċjalizzazzjoni tal-prodotti tas-sajd u tal-akkwakultura, bi qbil mal-għanijiet tar-Regolament (UE) Nru 1379/2013 tal-Parlament Ewropew u tal-Kunsill (“ir-Regolament dwar l-Organizzazzjoni Komuni tas-Swieq”). B’mod partikolari jenħtieġ li l-appoġġ ikun disponibbli għall-ħolqien ta’ organizzazzjonijiet tal-produtturi, għall-implimentazzjoni tal-pjanijiet ta’ produzzjoni u ta’ kummerċjalizzazzjoni, għall-promozzjoni ta’ swieq disponibbli ġodda u għall-iżvilupp u x-xandir ta’ informazzjoni dwar is-suq. (34)L-industrija tal-ipproċessar għandha rwol fid-disponibbiltà u fil-kwalità tal-prodotti tas-sajd u tal-akkwakultura. Jenħtieġ li l-FEMS ikun jista’ jappoġġa l-investiment iffukat f’dik l-industrija, dment li dan l-investiment jgħin biex jintlaħqu l-għanijiet tal-organizzazzjoni komuni tas-swieq. Dan l-appoġġ jenħtieġ li jingħata biss permezz ta’ strumenti finanzjarji u permezz tal-InvestEU u mhux permezz ta’ għotjiet. (35)Il-ħolqien tal-impjiegi fir-reġjuni kostali jiddependi mill-iżvilupp tal-ekonomija blu mmexxija lokalment li tagħti ħajja ġdida lin-nisġa soċjali ta’ dawn ir-reġjuni. Sal-2030, l-industriji u s-servizzi oċeaniċi x’aktarx li se jiksbu riżultati aqwa minn dawk tat-tkabbir tal-ekonomija dinjija u jagħtu kontribut importanti għall-impjiegi u għat-tkabbir. Biex ikun sostenibbli, it-tkabbir blu jiddependi mill-innovazzjoni u l-investiment f’negozji marittimi ġodda, u fil-bijoekonomija, fosthom mudelli tat-turiżmu sostenibbli, l-enerġija rinnovabbli mill-oċeani, il-kostruzzjoni innovattiva ta’ bastimenti ta’ livell għoli, u servizzi ġodda tal-portijiet li jistgħu joħolqu l-impjiegi u fl-istess ħin itejbu l-iżvilupp lokali. Filwaqt li l-investiment pubbliku fl-ekonomija blu sostenibbli jenħtieġ li jkun settur ewlieni fil-baġit kollu tal-Unjoni, il-FEMS jenħtieġ li jkun ikkonċentrat speċifikament fuq il-kundizzjonijiet li jgħinu l-iżvilupp tal-ekonomija blu sostenibbli u fuq it-twarrib tal-ostakli biex ikun iffaċilitat l-investiment u l-iżvilupp ta’ swieq u teknoloġiji jew servizzi ġodda. L-appoġġ għall-iżvilupp tal-ekonomija blu sostenibbli jenħtieġ li jingħata permezz ta’ ġestjoni kondiviża, diretta u indiretta. (36)L-iżvilupp ta’ ekonomija blu sostenibbli jiddependi ħafna mill-isħubijiet bejn partijiet ikkonċernati lokali li jikkontribwixxu għall-ħajja tal-komunitajiet u tal-ekonomiji kostali u interni. Jenħtieġ li l-FEMS jipprovdi l-għodod li jippromwovu dawn is-sħubiji. Għal dan il-għan, jenħtieġ li jingħata appoġġ għall-iżvilupp lokali mmexxi mill-komunitajiet (CLLD) b’ġestjoni kondiviża. Dak l-approċċ huwa mistenni li jagħti spinta lid-diversifikazzjoni ekonomika f’kuntesti lokali permezz tal-iżvilupp tas-sajd kostali u intern, tal-akkwakultura u ta’ ekonomija blu sostenibbli. L-istrateġiji CLLD jenħtieġ li jiżguraw li l-komunitajiet lokali jisfruttaw aħjar u jibbenefikaw mill-opportunitajiet li toffri l-ekonomija blu sostenibbli billi jsaħħu r-riżorsi ambjentali, kulturali, soċjali u umani u jiksbu l-vantaġġi minnhom. Għalhekk, kull sħubija lokali jenħtieġ li tirrifletti l-fokus ewlieni tal-istrateġija tagħha billi tiżgura l-involviment bilanċjat u r-rappreżentanza mill-partijiet ikkonċernati kollha tal-ekonomija blu lokali sostenibbli. (37)B’ġestjoni kondiviża, jenħtieġ li l-FEMS ikun jista’ jappoġġa lill-ekonomija blu sostenibbli permezz tal-ġbir, tal-ġestjoni u tal-użu ta’ data li ttejjeb l-għarfien dwar l-istat tal-ambjent tal-baħar. Dak l-appoġġ jenħtieġ li jkun immirat biex jissodisfa r-rekwiżiti tad-Direttiva 92/43/KEE u d-Direttiva 2009/147/KE, biex jappoġġa l-ippjanar spazjali marittimu u biex itejjeb il-kwalità tad-data u jżid it-tpartit tagħha permezz tan-netwerk Ewropew ta’ Osservazzjoni u Data Marittima. (38)B’ġestjoni diretta u indiretta, jenħtieġ li l-FEMS jiffoka fuq il-kundizzjonijiet abilitanti għal ekonomija blu sostenibbli permezz tal-promozzjoni tal-governanza u l-ġestjoni integrati tal-politika marittima, permezz tat-titjib tat-trasferiment u l-użu tar-riċerka, l-innovazzjoni u t-teknoloġija fl-ekonomija blu sostenibbli, permezz tat-titjib tal-ħiliet marittimi, tal-litteriżmu fl-oċeani u tat-tpartit tad-data soċjoekonomika dwar l-ekonomija blu sostenibbli, permezz tal-promozzjoni ta’ ekonomija blu sostenibbli reżiljenti għat-tibdil fil-klima u b’livell baxx ta’ emissjonijiet ta’ karbonju, u permezz tal-iżvilupp ta’ riżerva ta’ proġetti u ta’ strumenti finanzjarji innovattivi. Jenħtieġ li jitqiesu s-sitwazzjonijiet speċifiċi tar-reġjuni ultraperiferiċi rigward l-oqsma msemmijin hawn fuq. (39)60% tal-oċeani huma ’l barra mill-konfini tal-ġuriżdizzjonijiet nazzjonali. Dan ifisser responsabbiltà internazzjonali kondiviża. Il-maġġoranza tal-problemi li jiffaċċaw l-oċeani huma ta’ natura transkonfinali, bħall-isfruttament żejjed, it-tibdil fil-klima, l-aċidifikazzjoni, it-tniġġis, u l-bijodiversità li qed tonqos, u għaldaqstant jeħtieġu reazzjoni kondiviża. Skont il-Konvenzjoni tan-Nazzjonijiet Uniti dwar il-Liġi tal-Baħar, li l-Unjoni tifforma Parti minnha skont id-Deċiżjoni tal-Kunsill 98/392/KE, twaqqfu bosta drittijiet ġuriżdizzjonali, istituzzjonijiet u oqfsa speċifiċi biex jirregolaw u jikkontrollaw l-attività tal-bniedem fl-oċeani. F’dawn l-aħħar snin qed jidher li hemm kunsens globali dwar il-ħtieġa li l-ambjent tal-baħar u l-attivitajiet marittimi tal-bniedem jiġu ġestiti b’mod aktar effettiv biex ikunu indirizzati l-pressjonijiet li dejjem qed jiżdiedu fuq l-oċeani. (40)Fir-rwol tagħha ta’ attur globali, l-Unjoni għandha l-impenn qawwi li tippromwovi l-governanza internazzjonali tal-oċeani bi qbil mal-Komunikazzjoni Konġunta lill-Kunsill, lill-Parlament Ewropew, lill-Kumitat Ekonomiku u Soċjali Ewropew u lill-Kumitat tar-Reġjuni tal-10 ta’ Novembru 2016 bit-titolu “Il-Governanza Internazzjonali tal-Oċeani: aġenda għall-futur tal-oċeani tagħna”. Il-politika dwar il-governanza tal-oċeani tal-Unjoni hija politika ġdida li tittratta l-oċeani b’mod integrat. Il-governanza internazzjonali tal-oċeani mhux biss hija essenzjali biex tinkiseb l-Aġenda 2030 għall-Iżvilupp Sostenibbli, u b’mod partikolari l-Għan ta’ Żvilupp Sostenibbli Nru 14 (“Conserve and sustainably use the oceans, seas and marine resources for sustainable development”), iżda wkoll biex tiggarantixxi ibħra u oċeani li jkunu sikuri, indaf, u ġestiti b’mod sostenibbli, għall-ġenerazzjonijiet li ġejjin. L-Unjoni jrid jirnexxilha tara r-riżultati ta’ dawk l-impenji internazzjonali u tkun mutur għall-governanza internazzjonali tal-oċeani mtejba fil-livelli bilaterali, reġjonali u multilaterali, anki fil-prevenzjoni, fl-iskoraġġiment u fl-eliminazzjoni tas-sajd illegali, mhux irrappurtat u mhux irregolat, biex ittejjeb l-istruttura tal-governanza internazzjonali tal-oċeani, biex tnaqqas il-pressjonijiet fuq l-oċeani u fuq l-ibħra, biex toħloq il-kundizzjonijiet għal ekonomija blu sostenibbli, u biex issaħħaħ ir-riċerka u d-data internazzjonali dwar l-oċeani. (41)L-azzjonijiet li jippromwovu l-governanza internazzjonali tal-oċeani fil-kuntest tal-FEMS jenħtieġ li jtejbu l-istruttura ġenerali tal-proċessi, il-ftehimiet, ir-regoli u l-istituzzjonijiet internazzjonali u reġjonali biex jirregolaw u jikkontrollaw l-attività tal-bniedem fl-oċeani. Il-FEMS jenħtieġ li jiffinanzja l-arranġamenti internazzjonali li kkonkludiet l-Unjoni f’oqsma li mhumiex koperti mill-Ftehimiet ta’ Sħubija dwar is-Sajd Sostenibbli stabbiliti ma’ diversi pajjiżi terzi, u jiffinanzja wkoll il-kontribuzzjoni legali tas-sħubija tal-Unjoni lill-organizzazzjonijiet reġjonali għall-ġestjoni tas-sajd. Il-ftehimiet ta’ sħubija dwar is-sajd sostenibbli u l-organizzazzjonijiet reġjonali għall-ġestjoni tas-sajd se jibqgħu jkunu ffinanzjati taħt linji differenti tal-baġit tal-Unjoni. (42)Għas-sigurtà u d-difiża, il-protezzjoni tal-fruntieri u s-sorveljanza marittima mtejba huma essenzjali. Skont l-Istrateġija tal-Unjoni Ewropea għas-Sigurtà Marittima adottata mill-Kunsill tal-Unjoni Ewropea fl-24 ta’ Ġunju 2014, u l-Pjan ta’ Azzjoni tagħha, adottat fis-16 ta’ Diċembru 2014, it-tpartit tal-informazzjoni u l-kooperazzjoni bejn il-Gwardja Ewropea tal-Fruntiera u tal-Kosta, l-Aġenzija Ewropea għas-Sikurezza Marittima u l-Aġenzija Ewropea għall-Gwardja tal-Fruntiera u tal-Kosta huma importanti ħafna biex jintlaħqu dawn l-għanijiet. Għalhekk jenħtieġ li l-FEMS jappoġġa s-sorveljanza marittima u l-kooperazzjoni tal-gwardja tal-kosta taħt ġestjoni kondiviża u ġestjoni diretta, anki billi jinxtraw l-oġġetti meħtieġa biex jitwettqu ħidmiet marittimi bi skopijiet multipli. Jenħtieġ ukoll li jippermetti lill-aġenziji rilevanti jimplimentaw l-appoġġ fil-qasam tas-sorveljanza u s-sigurtà marittima permezz tal-ġestjoni indiretta. (43)B’ġestjoni kondiviża, kull Stat Membru jenħtieġ li jħejji programm wieħed li jrid jiġi approvati mill-Kummissjoni. Fil-kuntest tar-reġjonalizzazzjoni, u biex l-Istati Membri jitħeġġew isegwu metodu aktar strateġiku meta jkunu qegħdin iħejju l-programmi, jenħtieġ li l-Kummissjoni tiżviluppa analiżi ta’ kull baċir tal-baħar li tindika l-elementi tajbin u d-dgħufijiet komuni mill-perspettiva tal-ksib tal-għanijiet tal-PKS. Dik l-analiżi tkun tgħin kemm lill-Istati Membri, kif ukoll lill-Kummissjoni biex jinnegozjaw kull programm filwaqt li jitqiesu l-isfidi u l-bżonnijiet reġjonali. Meta tkun qed tivvaluta l-programmi, il-Kummissjoni trid tqis l-isfidi ambjentali u soċjoekonomiċi tal-PKS, il-prestazzjoni soċjoekonomika tal-ekonomija blu sostenibbli, l-isfidi fil-livell tal-baċiri tal-baħar, il-konservazzjoni u r-restawr tal-ekosistemi marini, it-tnaqqis tal-iskart fil-baħar u l-mitigazzjoni tat-tibdil fil-klima u l-addattament għalih. (44)Kemm ikun qed jagħti riżultati tajbin l-appoġġ tal-FEMS irid jiġi vvalutat skont l-indikaturi. Jenħtieġ li l-Kummissjoni twettaq analiżi tal-prestazzjoni li tippermetti s-sejbien bikri ta’ problemi potenzjali fl-implimentazzjoni u li toffri azzjonijiet korrettivi, ibbażata fuq ir-rapporti annwali dwar il-prestazzjoni li jħejju l-Istati Membri, u li fihom jirrappurtaw il-progress tagħhom lejn l-ilħiq ta’ stadji importanti u miri. Għal dan jenħtieġ li jiġi stabbilit qafas ta’ monitoraġġ u evalwazzjoni. (45)Skont il-paragrafi 22 u 23 tal-Ftehim Interinstituzzjonali bejn il-Parlament Ewropew, il-Kunsill tal-Unjoni Ewropea u l-Kummissjoni tat-13 ta’ April 2016 dwar it-Tfassil Aħjar tal-Liġijiet, teżisti l-ħtieġa li l-FEMS jiġi evalwat skont l-informazzjoni li tinġabar permezz ta’ rekwiżiti speċifiċi għall-monitoraġġ, filwaqt li tiġi evitata r-regolamentazzjoni u l-piżijiet amministrattivi żejda, b’mod partikolari fuq l-Istati Membri. Fejn jixraq, dawn ir-rekwiżiti jistgħu jinkludu indikaturi li jistgħu jitkejlu li fuqhom jiġu evalwati l-effetti tal-FEMS fil-prattika. (46)Jenħtieġ li l-Kummissjoni timplimenta azzjonijiet ta’ informazzjoni u ta’ komunikazzjoni relatati mal-Programm, u l-azzjonijiet u r-riżultati tagħha. Ir-riżorsi finanzjarji allokati għall-FEMS jenħtieġ li jikkontribwixxu wkoll għall-komunikazzjoni korporattiva dwar il-prijoritajiet politiċi tal-Unjoni, sakemm dawn ikunu b’rabta mal-prijoritajiet tal-FEMS. (47)Skont ir-Regolament (UE) Nru [ir-Regolament dwar ir-regoli finanzjarji li japplikaw għall-baġit ġenerali tal-Unjoni], ir-Regolament (UE, Euratom) Nru 883/2013 tal-Parlament Ewropew u tal-Kunsill, ir-Regolament tal-Kunsill (Euratom, KE) Nru 2988/95, ir-Regolament tal-Kunsill (Euratom, KE) Nru 2185/96 u r-Regolament tal-Kunsill (UE) 2017/1939 , l-interessi finanzjarji tal-Unjoni jenħtieġ li jkunu protetti permezz ta’ miżuri proporzjonati, fosthom il-prevenzjoni, id-detezzjoni, il-korrezzjoni u l-investigazzjoni ta’ irregolaritajiet u ta’ frodi, l-irkupru ta’ fondi mitlufa, imħallsa bi żball jew użati b’mod mhux korrett u fejn xieraq, l-impożizzjoni ta’ sanzjonijiet amministrattivi. B’mod partikolari, skont ir-Regolament (UE, Euratom) Nru 883/2013 u r-Regolament (Euratom, KE) Nru 2185/96, l-Uffiċċju Ewropew Kontra l-Frodi (OLAF) jista’ jwettaq investigazzjonijiet, fosthom kontrolli u spezzjonijiet fuq il-post, bil-ħsieb li jistabbilixxi jekk kienx hemm frodi, korruzzjoni jew xi attività illegali oħra li taffettwa l-interessi finanzjarji tal-Unjoni. Skont ir-Regolament tal-Kunsill (UE) 2017/1939, l-Uffiċċju tal-Prosekutur Pubbliku Ewropew (UPPE) jista’ jinvestiga u jressaq każijiet ta’ frodi u attivitajiet illegali oħrajn li jaffettwaw l-interessi finanzjarji tal-Unjoni, kif previst fid-Direttiva (UE) 2017/1371 tal-Parlament Ewropew u tal-Kunsill. Skont ir-Regolament (UE) Nru [ir-Regolament dwar ir-regoli finanzjarji li japplikaw għall-baġit ġenerali tal-Unjoni], kwalunkwe persuna jew entità li tirċievi fondi tal-Unjoni trid tikkoopera bis-sħiħ fil-protezzjoni tal-interessi finanzjarji tal-Unjoni, tagħti d-drittijiet u l-aċċess meħtieġa lill-Kummissjoni, lill-OLAF, lill-UPPE u lill-Qorti Ewropea tal-Awdituri (QEA) u tiżgura li kull parti terza involuta fl-implimentazzjoni tal-fondi tal-Unjoni tagħti drittijiet ekwivalenti. L-Istati Membri jeħtiġilhom jiżguraw li fil-ġestjoni u l-implimentazzjoni tal-FEMS, jiġu mħarsa l-interessi finanzjarji tal-Unjoni, bi qbil mar-Regolament (UE) Nru [ir-Regolament dwar ir-regoli finanzjarji li japplikaw għall-baġit ġenerali tal-Unjoni] u r-Regolament (UE) Nru [ir-Regolament li jistabbilixxi Dispożizzjonijiet Komuni]. (48)Biex tiżdied it-trasparenza f’dak li għandu x’jaqsam mal-użu tal-fondi tal-Unjoni u l-ġestjoni finanzjarja tajba tagħhom, b’mod partikolari biex ikun imsaħħaħ il-kontroll pubbliku tal-flus li jintużaw, jenħtieġ li ċerta informazzjoni dwar l-operazzjonijiet iffinanzjati mill-FEMS tiġi ppubblikata f’sit web tal-Istati Membri bi qbil mar-Regolament (UE) Nru [ir-Regolament dwar Dispożizzjonijiet Komuni]. Meta Stat Membru jippubblika l-informazzjoni dwar operazzjonijiet iffinanzjati mill-FEMS, iridu jiġu segwiti r-regoli dwar il-protezzjoni tad-data personali stabbiliti fir-Regolament (UE) Nru 2016/679 tal-Parlament Ewropew u tal-Kunsill.

(49)Biex jiġu supplimentati u emendati ċerti elementi ta’ dan ir-Regolament li mhumiex essenzjali, il-Kummissjoni jenħtieġ li tingħata s-setgħa li tadotta l-atti delegati bi qbil mal-Artikolu 290 tat-Trattat, f’dak li għandu x’jaqsam mal-identifikazzjoni tal-iskattar tal-limiti u t-tul ta’ żmien tal-inammissibbiltà rigward il-kriterji tal-applikazzjonijiet, id-definizzjoni tal-kundizzjonijiet marbutin mal-implimentazzjoni ta’ miżuri ta’ konservazzjoni għall-finanzjament mingħajr rabta mal-ispejjeż fil-każ tal-waqfien permanenti mill-attivitajiet tas-sajd, id-definizzjoni tal-kriterji għall-kalkolu tal-ispejjeż żejda minħabba l-iżvantaġġi speċifiċi tar-reġjuni ultraperiferiċi, id-definizzjoni tal-każijiet ta’ ksur mill-Istati Membri li jistgħu jiskattaw l-interruzzjoni tal-iskadenza tal-pagament, id-definizzjoni ta’ każijiet ta’ ksur serju mill-Istati Membri li jista’ jiskatta s-sospensjoni tal-pagamenti, id-definizzjoni tal-kriterji biex jiġi stabbilit il-livell tal-korrezzjonijiet finanzjarji li jridu jintużaw, u l-krite